title: 2010/445/CFSP: Deċiżjoni tal-Kunsill 2010/445/PESK tal- 11 ta’ Awwissu 2010 li testendi l-mandat tar-Rappreżentant Speċjali tal-Unjoni Ewropea għall-kriżi fil-Ġeorġja

text:
               12.8.2010

               MT

               Il-Ġurnal Uffiċjali tal-Unjoni Ewropea

               L 211/33

         DEĊIŻJONI TAL-KUNSILL 2010/445/PESK
   tal-11 ta’ Awwissu 2010
   li testendi l-mandat tar-Rappreżentant Speċjali tal-Unjoni Ewropea għall-kriżi fil-Ġeorġja
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28, 31(2) u 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Fil-25 ta’ Settembru 2008, il-Kunsill adotta l-Azzjoni Konġunta 2008/760/PESK (1) li taħtar lis-Sur Pierre MOREL bħala r-Rappreżentant Speċjali tal-Unjoni Ewropea (minn hawn ’il quddiem “ir-RSUE”) għall-kriżi fil-Ġeorġja sat-28 ta’ Frar 2009.

               (2)

               Fit-22 ta’ Frar 2010, il-Kunsill adotta d-Deċiżjoni 2010/106/PESK (2) li testendi l-mandat tar-RSUE sal-31 ta’ Awwissu 2010.

               (3)

               Il-mandat tar-RSUE għandu jiġi estiż sal-31 ta’ Awwissu 2011. Madankollu, il-mandat tar-RSUE jista’ jiġi tterminat qabel, jekk il-Kunsill jiddeċiedi hekk, fuq proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (minn hawn ’il quddiem “ir-RGħ”) wara d-dħul fis-seħħ tad-Deċiżjoni li tistabbilixxi s-Servizz Ewropew għall-Azzjoni Esterna.

               (4)

               Ir-RSUE ser jimplimenta l-mandat tiegħu fil-kuntest ta’ sitwazzjoni li tista’ tiddeterjora u li tista’ tagħmel ħsara lill-objettivi tal-Politika Estera u ta’ Sigurtà Komuni stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   Il-mandat tas-Sur Pierre MOREL bħala r-RSUE għall-kriżi fil-Ġeorġja huwa b’dan estiż sal-31 ta’ Awwissu 2011. Il-mandat tar-RSUE jista’ jiġi tterminat qabel, jekk il-Kunsill jiddeċiedi hekk, fuq proposta tar-RGħ wara d-dħul fis-seħħ tad-Deċiżjoni li tistabbilixxi s-Servizz Ewropew għall-Azzjoni Esterna.
   Artikolu 2
   Objettivi
   Il-mandat tar-RSUE għall-kriżi fil-Ġeorġja għandu jkun ibbażat fuq l-objettivi stabbiliti mill-konklużjonijiet tal-laqgħa straordinarja tal-Kunsill Ewropew fi Brussell tal-1 ta’ Settembru 2008 u mill-konklużjonijiet tal-Kunsill tal-15 ta’ Settembru 2008 dwar il-Ġeorġja.
   Ir-RSUE għandu jtejjeb l-effikaċja u l-viżibbiltà tal-Unjoni Ewropea (minn hawn ’il quddiem “l-UE” jew “l-Unjoni”) fl-għajnuna mogħtija għar-riżoluzzjoni tal-konflitt fil-Ġeorġja.
   Artikolu 3
   Mandat
   Sabiex jinkisbu l-objettivi ta’ politika, il-mandat tar-RSUE għandu jkun li:

               (a)

               l-ewwel nett, jikkontribwixxi fit-tħejjija tad-diskussjonijiet internazzjonali li għandhom isiru skont il-punt 6 tal-pjan ta’ soluzzjoni tat-12 ta’ Awwissu 2008, li ser ikopru b’mod partikolari:

                           —

                           l-arranġamenti għas-sigurtà u l-istabbiltà fir-reġjun,

                           —

                           il-kwistjoni tar-refuġjati u ta’ persuni spostati internament, abbażi tal-prinċipji rikonoxxuti fil-livell internazzjonali,

                           —

                           kwalunkwe suġġett ieħor, bi qbil komuni bejn il-partijiet;

                     it-tieni, jikkontribwixxi biex tiġi stabbilita l-pożizzjoni tal-Unjoni u jirrappreżentaha, fil-livell tiegħu, f’dawk id-diskussjonijiet;

               (b)

               jiffaċilita l-implimentazzjoni tal-ftehim konkluż fit-8 ta’ Settembru 2008 f’Moska u fi Tbilisi, kif ukoll il-ftehim tat-12 ta’ Awwissu 2008 f’koordinazzjoni mill-qrib man-Nazzjonijiet Uniti u mal-Organizzazzjoni għas-Sigurtà u Koperazzjoni fl-Ewropa (OSKE);

         fil-qafas tal-attivitajiet imsemmija hawn fuq, jikkontribwixxi għall-implimentazzjoni tal-politika tal-Unjoni fil-qasam tad-drittijiet tal-bniedem u tal-approċċ tagħha f’dan il-qasam, partikolarment fir-rigward tat-tfal u n-nisa.
   Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il-Kumitat Politiku u ta’ Sigurtà (minn hawn ’il quddiem “il-KPS”) għandu jżomm kollegament privileġġat mar-RSUE u għandu jkun il-punt primarju ta’ kuntatt tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   Artikolu 5
   Finanzjament
   1.   L-ammont ta’ referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta’ Settembru 2010 sal-31 ta’ Awwissu 2011 għandu jkun ta’ EUR 700 000.
   2.   In-nefqa għandha tiġi amministrata konformement mal-proċeduri u r-regoli applikabbli għall-baġit ġenerali tal-Unjoni.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għal kull nefqa.
   Artikolu 6
   Kostituzzjoni u kompożizzjoni tat-tim
   1.   Fil-limiti tal-mandat tiegħu u l-mezzi finanzjarji korrispondenti disponibbli, ir-RSUE għandu jkun responsabbli mill-istruttura tat-tim tiegħu. It-tim għandu jinkludi t-tagħrif espert dwar kwistjonijiet speċifiċi ta’ politika kif meħtieġ mill-mandat. Ir-RSUE għandu jżomm lill-Kunsill u lill-Kummissjoni infurmati fil-pront dwar il-kompożizzjoni tat-tim tiegħu.
   2.   L-Istati Membri u l-istituzzjonijiet tal-Unjoni jistgħu jipproponu l-issekondar ta’ persunal sabiex jaħdem mar-RSUE. Is-salarju tal-persunal issekondat lir-RSUE minn Stat Membru jew minn istituzzjoni tal-Unjoni għandu jiġi kopert mill-Istat Membru jew l-istituzzjoni tal-UE kkonċernati, rispettivament. L-esperti ssekondati mill-Istati Membri għas-Segretarjat Ġenerali tal-Kunsill jistgħu jiġu stazzjonati wkoll mar-RSUE. Il-persunal internazzjonali b’kuntratt għandu jkollu ċ-ċittadinanza ta’ Stat Membru.
   3.   Il-persunal issekondat kollu għandu jibqa’ taħt l-awtorità amministrattiva tal-Istat Membru jew l-istituzzjoni mandanti tal-Unjoni u għandu jwettaq dmirijietu u jaġixxi fl-interess tal-mandat tar-RSUE.
   Artikolu 7
   Privileġġi u immunitajiet tar-RSUE u l-persunal tiegħu
   Il-privileġġi, l-immunitajiet u garanziji oħra meħtieġa għat-tlestija u l-funzjonament bla tfixkil tal-missjoni tar-RSUE u l-membri tal-persunal tiegħu għandhom jiġu miftehmin mal-parti/partijiet, ospitanti kif adatt. L-Istati Membri u l-Kummissjoni għandhom jagħtu l-appoġġ kollu meħtieġ għal dan il-għan.
   Artikolu 8
   Sigurtà ta’ informazzjoni klassifikata tal-UE
   Ir-RSUE u l-membri tat-tim tiegħu għandhom jirrispettaw il-prinċipji u l-istandards minimi ta’ sigurtà stabbiliti bid-Deċiżjoni tal-Kunsill 2001/264/KE tad-19 ta’ Marzu 2001 li tadotta r-regolamenti tal-Kunsill rigward is-sigurtà (3), b’mod partikolari fil-ġestjoni ta’ informazzjoni klassifikata tal-UE.
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li r-RSUE jingħata aċċess għal kull informazzjoni rilevanti.
   2.   Id-delegazzjoni tal-Unjoni u/jew l-Istati Membri, skont il-każ, għandhom jipprovdu appoġġ loġistiku fir-reġjun.
   Artikolu 10
   Sigurtà
   Konformement mal-politika tal-Unjoni dwar is-sigurtà ta’ persunal skjerat f’kapaċità operattiva barra mill-Unjoni taħt it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, konformement mal-mandat tiegħu u abbażi tas-sitwazzjoni ta’ sigurtà fiż-żona ġeografika taħt ir-responsabbiltà tiegħu, sabiex jiżgura s-sigurtà tal-persunal kollu taħt l-awtorità diretta tiegħu, speċjalment billi:

               (a)

               jistabbilixxi pjan ta’ sigurtà speċifiku għall-missjoni abbażi tad-direzzjoni mogħtija mis-Segretarjat Ġenerali tal-Kunsill, li jipprovdi għal miżuri ta’ sigurtà fiżiċi, organizzattivi u proċedurali speċifiċi għall-missjoni, li jirregolaw il-ġestjoni tal-moviment sigur tal-persunal lejn u ġewwa ż-żona tal-missjoni, u l-ġestjoni ta’ inċidenti ta’ sigurtà, u li jipprovdi għal pjan ta’ kontinġenza u pjan ta’ evakwazzjoni tal-missjoni;

               (b)

               jiżgura li l-persunal kollu skjerat barra mill-Unjoni jkun kopert b’assigurazzjoni ta’ riskju għoli kif ikunu jeħtieġu l-kondizzjonijiet fiż-żona tal-missjoni;

               (c)

               jiżgura li l-membri kollha tat-tim tiegħu li jiġu skjerati barra mill-Unjoni, inkluż persunal ikkuntrattat lokalment, ikunu ħadu taħriġ ta’ sigurtà adatt qabel jew mal-wasla tagħhom fiż-żona tal-missjoni, ibbażat fuq il-livell ta’ riskju mogħti liż-żona tal-missjoni mis-Segretarjat Ġenerali tal-Kunsill;

               (d)

               jiżgura li jiġu implimentati r-rakkomandazzjonijiet kollha maqbula, magħmula wara valutazzjonijiet regolari ta’ sigurtà, u jippreżenta lir-RGħ, lill-Kunsill u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta’ sigurtà fil-qafas tar-rapport intermedju u tar-rapport dwar l-implimentazzjoni tal-mandat.

         Artikolu 11
   Rapportar
   Ir-RSUE għandu jipprovdi regolarment lir-RGħ u lill-KPS rapporti orali u bil-miktub. Ir-RSUE għandu jippreżenta wkoll rapport, kif meħtieġ, lill-gruppi ta’ ħidma tal-Kunsill. Għandhom jiġu ċċirkolati rapporti regolari bil-miktub permezz tan-netwerk COREU. Fuq ir-rakkomandazzjoni tar-RGħ jew tal-KPS, ir-RSUE jista’ jipprovdi rapporti lill-Kunsill Affarijiet Barranin.
   Artikolu 12
   Koordinazzjoni
   1.   Ir-RSUE għandu jippromovi l-koordinazzjoni politika ġenerali tal-Unjoni. Huwa għandu jgħin sabiex jiġi żgurat li l-istrumenti kollha tal-Unjoni jintużaw b’mod koerenti sabiex jinkisbu l-objettivi ta’ politika tal-Unjoni. L-attivitajiet tar-RSUE għandhom jiġu kkoordinati ma’ dawk tal-Kummissjoni, kif ukoll ma’ dawk tar-RSUE l-oħra attivi fir-reġjun, u partikolarment ma’ dawk tar-RSUE għall-Kawkasu tan-Nofsinhar filwaqt li jkunu rispettati l-objettivi speċifiċi tal-mandat ta’ dan tal-aħħar. Ir-RSUE għandu jipprovdi informazzjoni regolari lill-missjonijiet tal-Istati Membri u lid-delegazzjonijiet tal-Unjoni.
   2.   Fuq il-post għandhom jinżammu kuntatti mill-qrib mal-Kap tad-delegazzjoni tal-Unjoni u mal-Kapijiet tal-Missjonijiet tal-Istati Membri. Huma għandhom jagħmlu mill-aħjar li jistgħu sabiex jgħinu lir-RSUE fl-implimentazzjoni tal-mandat tiegħu. Ir-RSUE għandu wkoll iżomm kuntatt ma’ atturi internazzjonali u reġjonali oħrajn fuq il-post.
   Artikolu 13
   Reviżjoni
   L-implimentazzjoni ta’ din id-Deċiżjoni u l-konsistenza tagħha ma’ kontributi oħrajn mill-Unjoni lir-reġjun għandhom jiġu riveduti regolarment. Ir-RSUE għandu jippreżenta lir-RGħ, lill-Kunsill u lill-Kummissjoni rapport ta’ progress fl-aħħar ta’ Frar 2011 u rapport komprensiv dwar l-implimentazzjoni tal-mandat fi tmiem il-mandat.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, il-11 ta’ Awwissu 2010.

            Għall-Kunsill

            Il-President

         S. VANACKERE

      (1)  ĠU L 259, 27.9.2008, p. 16.

      (2)  ĠU L 46, 23.2.2010, p. 5.

      (3)  ĠU L 101, 11.4.2001, p. 1.


               1.9.2016

               MT

               Il-Ġurnal Uffiċjali tal-Unjoni Ewropea

               C 321/1

         Deċiżjoni tal-Ombudsman Ewropew li tadotta Dispożizzjonijiet ta' Implimentazzjoni
   (2016/C 321/01)
   Artikolu 1
   Definizzjonijiet
   Għall-finijiet ta' dawn id-dispożizzjonijiet ta' implimentazzjoni:

               (a)

               “istituzzjoni” tfisser istituzzjoni, korp, uffiċċju jew aġenzija tal-Unjoni Ewropea;

               (b)

               l-“Istatut” tfisser id-Deċiżjoni tal-Parlament Ewropew dwar ir-regolamenti u l-kondizzjonijiet ġenerali li jirregolaw il-qadi tad-dmirijiet tal-Ombudsman (1);

               (c)

               l-“Ombudsman” huwa l-persuna eletta mill-Parlament Ewropew skont l-Artikolu 228 tat-Trattat dwar il-Funzjonament tal-Unjoni Ewropea;

               (d)

               is-“Segretarjat” jinkludi l-uffiċjali u l-aġenti l-oħra li jassistu lill-Ombudsman;

               (e)

               “dokument” tfisser kull kontenut, ikun liema jkun il-mezz ta' komunikazzjoni tiegħu (miktub fuq karta jew maħżun f'forma elettronika jew bħala reġistrazzjoni awdjo, viżiva jew awdjoviżiva).

         Artikolu 2
   Wasla tal-ilmenti
   2.1.   L-Ombudsman jenħtieġ li jaċċetta l-ilmenti li jiġu ppreżentati bil-miktub, b'mod elettroniku jew stampati. L-Ombudsman jenħtieġ li jieħu miżuri xierqa favur persuni b'diżabbiltà sabiex jeżerċitaw id-dritt tagħhom li jippreżentaw ilment lill-Ombudsman.
   2.2.   Ilmentatur jenħtieġ li jidentifika kull informazzjoni fl-ilment li l-ilmentatur iqis bħala kunfidenzjali. L-identifikazzjoni ta' din l-informazzjoni bħala kunfidenzjali minn ilmentatur ma jenħtieġx li tipprevjeni lill-Ombudsman, għall-finijiet tat-twettiq ta' investigazzjoni, milli jikkomunika l-informazzjoni lill-istituzzjoni kkonċernata.
   2.3.   L-Ombudsman jenħtieġ li jitratta petizzjoni li ġiet trasferita lill-Ombudsman mill-Parlament Ewropew bil-kunsens tal-petizzjonant bħala lment.
   2.4.   F'każijiet xierqa, u bil-kunsens tal-ilmentatur, l-Ombudsman jista' jittrasferixxi lment lil awtorità kompetenti oħra.
   Artikolu 3
   Proċessar inizjali ta' lmenti
   3.1.   L-Ombudsman jenħtieġ li jistabbilixxi jekk ilment jaqax taħt il-mandat u, jekk ikun hekk, jekk ikunx ammissibbli skont l-Artikolu 2 tal-Istatut. Is-Segretarjat jista' jitlob lill-ilmentatur sabiex jipprovdi aktar informazzjoni jew dokumenti biex l-Ombudsman ikun jista' jiddetermina kif xieraq.
   3.2.   Jekk ilment ma jaqax taħt il-mandat tal-Ombudsman, jew ikun inammissibbli, l-Ombudsman jenħtieġ li jagħlaq il-fajl dwar l-ilment.
   3.3.   L-Ombudsman jenħtieġ li jiddeċiedi jekk hemmx raġunijiet sabiex jiġi investigat ilment ammissibbli. Jekk l-Ombudsman iqis li ma hemmx raġunijiet sabiex issir investigazzjoni, l-Ombudsman jenħtieġ li jagħlaq il-fajl dwar l-ilment.
   Artikolu 4
   Azzjonijiet ta' ġbir ta' informazzjoni matul l-investigazzjonijiet
   4.1.   Meta l-Ombudsman isib raġunijiet biex jiftaħ investigazzjoni, l-Ombudsman jenħtieġ li jidentifika l-allegazzjonijiet magħmula mill-ilmentatur li jaqgħu fil-kamp ta' applikazzjoni tal-investigazzjoni.
   4.2.   L-Ombudsman jista' jitlob lill-istituzzjoni kkonċernata sabiex tipprovdi tweġiba marbuta ma' dawk l-allegazzjonijiet. L-Ombudsman jista' wkoll jitlob lill-istituzzjoni kkonċernata sabiex fit-tweġiba tagħha tagħti l-fehmiet tagħha dwar aspetti speċifiċi tal-allegazzjonijiet u dwar kwistjonijiet speċifiċi maħluqa mill-ilment jew marbuta miegħu.
   4.3.   L-Ombudsman jista' jitlob lil istituzzjoni biex tibgħat informazzjoni jew dokumenti lill-Ombudsman. L-Ombudsman jista' wkoll, wara konsultazzjoni mal-istituzzjoni kkonċernata, iħejji spezzjoni tad-dokumenti rilevanti.
   4.4.   It-tweġibiet tal-istituzzjoni dwar il-kwistjonijiet imsemmija fil-paragrafi 4.2. u 4.3. jenħtieġ li jsiru fiż-żmien speċifikat mill-Ombudsman, li normalment ma jenħtieġx li jaqbeż it-tliet xhur. Iż-żmien preċiż għall-għoti ta' tweġiba jenħtieġ li jkun raġonevoli, filwaqt li jitqiesu l-kumplessità u l-urġenza tal-investigazzjoni. Jekk l-Ombudsman iqis li l-investigazzjoni tkun ta' interess pubbliku, iż-żmien għall-għoti ta' tweġiba jenħtieġ li jkun qasir kemm jista' jkun possibbli. Jekk istituzzjoni kkonċernata ma tkunx f'pożizzjoni li tipprovdi tweġiba lill-Ombudsman fiż-żmien stabbilit, din għandha tagħmel talba motivata għal estensjoni.
   4.5.   L-Ombudsman jista' jitlob lill-istituzzjoni kkonċernata sabiex torganizza laqgħa mal-Ombudsman biex jiġu ċċarati l-kwistjonijiet li jaqgħu fil-kamp ta' applikazzjoni tal-investigazzjoni.
   4.6.   L-Ombudsman jista' jitlob lill-uffiċjali jew lill-aġenti oħra ta' istituzzjoni sabiex jixhdu f'konformità mar-regoli stabbiliti fl-Istatut. L-Ombudsman jista' jiddeċiedi li l-persuna li tkun se tixhed jenħtieġ li tagħmel dan b'mod kunfidenzjali.
   4.7.   L-Ombudsman jista', għall-finijiet tat-twettiq ta' investigazzjoni, jitlob lil Stat Membru, permezz tar-Rappreżentanza Permanenti tiegħu, sabiex jipprovdi informazzjoni jew dokumenti marbuta mal-amministrazzjoni ħażina allegata minn istituzzjoni, f'konformità mar-regoli stabbiliti fl-Istatut.
   4.8.   Meta istituzzjoni jew Stat Membru jipprovdu informazzjoni jew dokumenti lill-Ombudsman skont il-paragrafi 4.2., 4.3., 4.5. jew 4.7., dawn jenħtieġ li jidentifikaw b'mod ċar kull informazzjoni li huma jqisu bħala kunfidenzjali. L-Ombudsman mhu se jiżvela xejn minn din l-informazzjoni kunfidenzjali, kemm lill-ilmentatur kif ukoll lill-pubbliku, mingħajr il-qbil minn qabel tal-istituzzjoni jew tal-Istat Membru kkonċernati.
   4.9.   Jekk istituzzjoni jew Stat Membru ma jipprovdux lill-Ombudsman bl-assistenza deskritta fil-paragrafi 4.2., 4.3., 4.5. jew 4.7., l-Ombudsman għandu jfakkar lill-istituzzjoni jew lill-Istat Membru kkonċernati għaliex dik l-assistenza hija meħtieġa. Jekk, wara diskussjoni mal-istituzzjoni jew mal-Istat Membru kkonċernati, il-kwistjoni ma tistax tiġi solvuta għas-sodisfazzjon tal-Ombudsman, l-Ombudsman jenħtieġ li jinforma lill-Parlament Ewropew u jitolbu jieħu kwalunkwe azzjoni li huwa jqis xierqa.
   4.10.   L-Ombudsman jista', għall-finijiet tat-twettiq ta' investigazzjoni, jitlob lill-ilmentatur jew lil kwalunkwe parti terza sabiex jipprovdu lill-Ombudsman b'informazzjoni jew dokumenti, jew biex jiċċaraw informazzjoni jew dokumenti diġà pprovduti lill-Ombudsman. L-Ombudsman jista' jitlob ukoll laqgħa mal-ilmentatur sabiex jiġu ċċarati kwistjonijiet li jaqgħu fil-kamp ta' applikazzjoni tal-investigazzjoni.
   4.11.   L-Ombudsman jista' jikkummissjona kwalunkwe studju jew rapport ta' espert li huwa jew hija jqis/tqis rilevanti għall-investigazzjoni.
   Artikolu 5
   Proposti għal soluzzjonijiet
   5.1.   Jekk l-Ombudsman iqis li lment ikun jista' jissolva, l-Ombudsman jenħtieġ li jfittex soluzzjoni mal-istituzzjoni kkonċernata.
   5.2.   L-istituzzjoni kkonċernata jenħtieġ li twieġeb għall-proposta għal soluzzjoni tal-Ombudsman fiż-żmien speċifikat, li normalment ma jenħtieġx li jaqbeż it-tliet xhur. Iż-żmien preċiż għall-għoti ta' tweġiba jenħtieġ li jkun raġonevoli, filwaqt li jitqiesu l-kumplessità u l-urġenza tal-investigazzjoni. Jekk l-Ombudsman iqis li l-investigazzjoni tkun ta' interess pubbliku, iż-żmien għall-għoti ta' tweġiba jenħtieġ li jkun qasir kemm jista' jkun possibbli. Jekk istituzzjoni kkonċernata ma tkunx f'pożizzjoni li tipprovdi tweġiba lill-Ombudsman fiż-żmien stabbilit, din jenħtieġ li tagħmel talba motivata għal estensjoni.
   5.3.   L-Ombudsman jenħtieġ li jipprovdi lill-ilmentatur b'kopja tal-proposta għal soluzzjoni u bit-tweġiba tal-istituzzjoni għal dik il-proposta wara li tkun kisbet it-tweġiba tal-istituzzjoni kkonċernata. L-ilmentatur jista' jippreżenta l-kummenti lill-Ombudsman fi żmien xahar.
   Artikolu 6
   Sejbiet u rakkomandazzjonijiet
   6.1.   L-Ombudsman jista' jagħmel suġġerimenti rigward titjib relatat ma' kwistjonijiet relatati mal-investigazzjoni matul l-investigazzjoni.
   6.2.   Meta l-Ombudsman ma jsib l-ebda amministrazzjoni ħażina, li tkun instabet soluzzjoni jew li l-ebda investigazzjoni oħra ma hi ġġustifikata, l-investigazzjoni jenħtieġ li tingħalaq b'deċiżjoni li tistabbilixxi s-sejbiet. L-Ombudsman jenħtieġ li jibgħat id-deċiżjoni lill-ilmentatur u lill-istituzzjoni kkonċernata.
   6.3.   Meta l-Ombudsman isib amministrazzjoni ħażina, l-Ombudsman jenħtieġ li jagħmel kwalunkwe rakkomandazzjoni xierqa lill-istituzzjoni kkonċernata f'konformità mal-Artikolu 3(6) tal-Istatut u jitlob lill-istituzzjoni kkonċernata sabiex tipprovdi opinjoni dwar ir-rakkomandazzjoni(jiet) fi żmien tliet xhur. L-opinjoni għandha tiddikjara jekk u, jekk ikun il-każ, kif l-istituzzjoni implimentat jew beħsiebha timplimenta r-rakkomandazzjoni(jiet). L-Ombudsman jenħtieġ li jibgħat l-opinjoni lill-ilmentatur, li jista' jippreżenta l-kummenti dwarha fi żmien xahar.
   6.4.   Meta l-Ombudsman isir konxju li l-kwistjoni li tkun qed tiġi investigata mill-Ombudsman tkun saret soġġetta għal proċedimenti legali, l-Ombudsman jenħtieġ li jagħlaq l-investigazzjoni u jinforma lill-ilmentatur u lill-istituzzjoni.
   Artikolu 7
   Għeluq ta' investigazzjonijiet li fihom tinstab amministrazzjoni ħażina u r-rapporti għall-Parlament
   7.1.   L-Ombudsman, wara li janalizza l-opinjoni tal-istituzzjoni kkonċernata u kull kumment ippreżentat mill-ilmentatur f'konformità mal-Artikolu 6.3. ta' din id-Deċiżjoni, jista' jagħlaq l-investigazzjoni li tistabbilixxi sejbiet definittivi.
   7.2.   L-Ombudsman jenħtieġ li jirrapporta lill-Parlament Ewropew dwar l-investigazzjonijiet tiegħu jew tagħha fuq bażi regolari, inkluż permezz ta' rapport annwali.
   7.3.   L-Ombudsman jista' jippreżenta Rapport Speċjali lill-Parlament Ewropew dwar kull investigazzjoni li fiha l-Ombudsman ikun sab amministrazzjoni ħażina u li l-Ombudsman iqis bħala ta' interess pubbliku sinifikanti.
   Artikolu 8
   Investigazzjonijiet fuq inizjattiva proprja
   8.1.   L-Ombudsman jenħtieġ li jwettaq investigazzjonijiet fuq inizjattiva proprja li għalihom l-Ombudsman ikun sab raġunijiet.
   8.2.   Il-proċeduri applikabbli għal investigazzjonijiet miftuħa wara lment jenħtieġ li japplikaw, sal-punt li jkunu rilevanti, għal investigazzjonijiet fuq inizjattiva proprja.
   Artikolu 9
   Punti tal-proċedura
   9.1.   Jekk l-Ombudsman iqis li jkun xieraq li jagħmel dan, l-Ombudsman jista' jieħu l-passi sabiex jiżgura li lment jiġi trattat bħala kwistjoni ta' prijorità, filwaqt li jitqiesu l-objettivi strateġiċi.
   9.2.   L-Ombudsman jenħtieġ li, sa fejn ikun meħtieġ, iżomm lill-ilmentatur infurmat dwar il-progress ta' investigazzjoni. Jekk l-Ombudsman iqis li jkun hemm bżonn li jiġi ċċarat mal-ilmentatur xi aspett minn tweġiba ta' istituzzjoni lill-Ombudsman, l-Ombudsman jista' jiddeċiedi li jipprovdi lill-ilmentatur bit-tweġiba tal-istituzzjoni kkonċernata. Jekk l-Ombudsman jiddeċiedi li jagħmel dan, l-Ombudsman jista' jipprovdi wkoll lill-ilmentatur b'kopja tal-ittra tal-Ombudsman lill-istituzzjoni li tkun qed titlob tweġiba.
   9.3.   L-Ombudsman jista' jagħmel pubblika informazzjoni li ma tkunx kunfidenzjali dwar il-progress ta' investigazzjoni. B'mod partikolari, f'investigazzjonijiet ta' interess pubbliku, l-Ombudsman jista' jippubblika l-ittri li l-Ombudsman jibgħat lill-istituzzjonijiet jew lill-Istati Membri, u t-tweġibiet tagħhom.
   9.4.   L-Ombudsman jenħtieġ li jżomm fil-pussess tiegħu dokumenti miksuba minn istituzzjoni jew Stat Membru matul investigazzjoni, u li jkunu ddikjarati bħala kunfidenzjali minn dik l-istituzzjoni jew Stat Membru, biss sakemm tkun għaddejja l-investigazzjoni u sakemm ma jkunx skada l-perjodu ta' żmien li fih tiġi trattata kwalunkwe talba għal rieżami. L-Ombudsman jista' jitlob lil istituzzjoni jew lil Stat Membru biex iżżomm/iżomm dawn id-dokumenti għal perjodu ta' mill-inqas ħames snin wara li tkun saritilhom notifika li l-Ombudsman ma għadux iżomm id-dokumenti.
   9.5.   L-ilmentatur jenħtieġ li jkun intitolat li jara l-fajl tal-Ombudsman dwar l-ilment meta jagħmel talba għal rieżami skont l-Artikolu 10 ta' din id-Deċiżjoni, bl-eċċezzjoni ta' dokumenti li jkunu ddikjarati kunfidenzjali minn istituzzjoni, Stat Membru jew l-Ombudsman, u ta' kull informazzjoni kunfidenzjali oħra fil-fajl.
   9.6.   L-Ombudsman jenħtieġ li jadotta regoli dwar l-aċċess pubbliku għal dokumenti bbażati fuq ir-Regolament (KE) Nru 1049/2001 (2).
   9.7.   L-Ombudsman jista', għall-ħarsien tal-interessi leġittimi tal-ilmentatur jew ta' parti terza, jikklassifika informazzjoni f'ilment jew f'dokumenti oħra bħala kunfidenzjali fuq inizjattiva proprja tal-Ombudsman.
   9.8.   L-Ombudsman jenħtieġ li jittratta komunikazzjonijiet abbużivi u lmenti li jammontaw għal abbuż ta' proċess f'konformità mal-linji gwida adottati mill-Ombudsman għal dan il-għan.
   9.9.   L-Ombudsman jista' jiddeċiedi li jwaqqaf investigazzjoni fuq talba tal-ilmentatur. Dan ma jenħtieġx li jipprevjeni lill-Ombudsman milli jiftaħ investigazzjoni fuq inizjattiva proprja dwar is-suġġett tal-ilment.
   9.10.   L-Ombudsman jista' jagħlaq investigazzjoni fil-każ fejn l-ilmentatur ikun naqas milli jipprovdi kwalunkwe informazzjoni mitluba jew kwalunkwe kumment mitlub.
   Artikolu 10
   Talbiet għal rieżami
   10.1.   L-ilmentatur jenħtieġ li jkollu d-dritt li jitlob rieżami ta' deċiżjoni meħuda skont l-Artikoli 3.2. u 3.3. ta' din id-Deċiżjoni, u ta' kwalunkwe sejba f'deċiżjoni li tagħlaq investigazzjoni bl-eċċezzjoni ta' sejba ta' amministrazzjoni ħażina.
   10.2.   Ir-regoli dettaljati dwar kif l-Ombudsman jittratta talbiet għal rieżami jenħtieġ li jiġu stabbiliti f'deċiżjoni tal-Ombudsman.
   Artikolu 11
   Delegazzjoni tal-ġestjoni tal-ilmenti
   L-Ombudsman jista' jiddelega lis-Segretarjat partijiet mill-proċess tal-ġestjoni tal-ilment. Is-Segretarjat jenħtieġ li jinforma lill-ilmentatur bid-dritt li jitlob lill-Ombudsman għal rieżami ta' kwalunkwe deċiżjoni meħuda mis-Segretarjat.
   Artikolu 12
   Kooperazzjoni mal-ombudsmen u ma' korpi simili fl-Istati Membri
   L-Ombudsman jista' jikkoopera mal-ombudsmen u ma' korpi simili fl-Istati Membri, inkluż permezz tan-Netwerk Ewropew tal-Ombudsmen.
   Artikolu 13
   Lingwi
   13.1.   Kull persuna tista' tikteb lill-Ombudsman f'kull lingwa tat-Trattat, dwar kull kwistjoni li taqa' fil-kompetenza tal-Ombudsman. L-Ombudsman jenħtieġ li jabbozza t-tweġiba f'dik il-lingwa tat-Trattat.
   13.2.   Ilment jista' jiġi ppreżentat lill-Ombudsman f'kull lingwa tat-Trattat. L-Ombudsman jenħtieġ li jikkomunika ma' ilmentatur f'dik il-lingwa.
   13.3.   F'ċirkostanzi ta' eċċezzjoni, l-Ombudsman jista' jitlob lill-istituzzjonijiet sabiex jipprovdu kopji tad-dokumenti rilevanti fil-lingwa tal-ilment. Meta ssir tali talba, l-Ombudsman jenħtieġ li jaġixxi b'mod proporzjonat għall-ħtiġijiet tal-ilmentatur u b'mod raġonevoli fir-rigward tar-riżorsi tal-istituzzjonijiet.
   Artikolu 14
   Dħul fis-seħħ
   14.1.   L-Ombudsman iħassar id-dispożizzjonijiet ta' implimentazzjoni adottati fit-8 ta' Lulju 2002, kif emendati fil-5 ta' April 2004 u fit-3 ta' Diċembru 2008.
   14.2.   Din id-Deċiżjoni jenħtieġ li tidħol fis-seħħ fl-1 ta' Settembru 2016. Din jenħtieġ li tapplika għall-investigazzjonijiet kollha li jkunu għaddejjin f'dik id-data, l-investigazzjonijiet kollha miftuħa f'dik id-data u kull ilment li dwaru l-Ombudsman, f'dik id-data, ikun għadu ma ħax pożizzjoni.
   14.3.   L-Ombudsman jenħtieġ li jinforma lill-President tal-Parlament Ewropew b'din id-Deċiżjoni.
   14.4.   L-Ombudsman jenħtieġ li jippubblika din id-Deċiżjoni f' Il-Ġurnal Uffiċjali u fuq is-sit web tal-Ombudsman.

      Magħmul fi Strasburgu, l-20 ta' Lulju 2016.

         Emily O'REILLY

            L-Ombudsman Ewropew

      (1)  Adottata mill-Parlament fid-9 ta' Marzu 1994 (ĠU L 113, 4.5.1994, p. 15) u emendata bid-deċiżjonijiet tiegħu tal-14 ta' Marzu 2002 (ĠU L 92, 9.4.2002, p. 13) u tat-18 ta' Ġunju 2008 (ĠU L 189, 17.7.2008, p. 25).

      (2)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta' Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni, ĠU L 145, 31.5.2001, p. 43.


title: 2014/321/UE: Deċiżjoni tal-Kunsill tat- 13 ta' Mejju 2014 dwar il-konklużjoni f'isem l-Unjoni Ewropea u l-Istati Membri tagħha tal-Protokoll għall-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Montenegro, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea

text:
               4.6.2014

               MT

               Il-Ġurnal Uffiċjali tal-Unjoni Ewropea

               L 165/30

         DEĊIŻJONI TAL-KUNSILL
   tat-13 ta' Mejju 2014
   dwar il-konklużjoni f'isem l-Unjoni Ewropea u l-Istati Membri tagħha tal-Protokoll għall-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Montenegro, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea

      (2014/321/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217, flimkien mal-punt (a)(i) tal-Artikolu 218(6) u t-tieni subparagrafu tal-Artikolu 218(8) tiegħu,
   Wara li kkunsidra l-Att tal-adeżjoni tal-Kroazja u b'mod partikolari t-tieni subparagrafu tal-Artikolu 6(2),tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Skont id-Deċiżjoni tal-Kunsill 2014/172/UE (1), il-Protokoll għall-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Montenegro, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea (“il-Protokoll”), ġie ffirmat, suġġett għall-konklużjoni tiegħu.

               (2)

               Il-konklużjoni tal-Protokoll hija soġġetta għal proċedura separata fir-rigward ta' kwistjonijiet li jaqgħu taħt il-kompetenza tal-Komunità Ewropea għall-Enerġija Atomika.

               (3)

               Il-Protokoll għandu jiġi approvat.

         ADOTTA DIN ID-DEĊIŻJONI:
   Artikolu 1
   Il-Protokoll tal-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Montenegro, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea, qiegħed b'dan jiġi approvat f'isem l-Unjoni Ewropea u l-Istati Membri tagħha (2)

   Artikolu 2
   Il-President tal-Kunsill huwa b'dan awtorizzat jinnomina l-persuna/persuni mogħtija s-setgħa sabiex tiddepożita, f'isem l-Unjoni Ewropea u l-Istati Membri tagħha, l-istrumenti ta' approvazzjoni kif previst fl-Artikolu 11(2) tal-Protokoll.
   Artikolu 3
   Din id-Deċiżjoni tidħol fis-seħħ fil-jum tal-adozzjoni tagħha.

      Magħmul fi Brussell, it-13 ta' Mejju 2014.

            Għall-Kunsill

            Il-President

         E. VENIZELOS

      (1)  ĠU L 93, 28.3.2014, p. 1.

      (2)  It-test tal-Protokoll ser jiġi ppubblikat fil-ĠU L 93, 28.3.2014, p. 2, flimkien mad-deċiżjoni dwar il-firma tiegħu.


title: 2009/70/KE,Euratom: Deċiżjoni tal-Kunsill tad- 19 ta' Jannar 2009 li taħtar żewġ membri Ġermaniżi tal-Kumitat Ekonomiku u Soċjali Ewropew

text:
               28.1.2009

               MT

               Il-Ġurnal Uffiċjali ta’ l-Unjoni Ewropea

               L 24/13

         DEĊIŻJONI TAL-KUNSILL
   tad-19 ta' Jannar 2009
   li taħtar żewġ membri Ġermaniżi tal-Kumitat Ekonomiku u Soċjali Ewropew
   (2009/70/KE, Euratom)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 259 tiegħu,
   Wara li kkunsidra t-Trattat li jistabbilixxi l-Komunità Ewropea għall-Enerġija Atomika, u b’mod partikolari l-Artikolu 167 tiegħu,
   Wara li kkunsidra d-Deċiżjoni tal-Kunsill 2006/524/KE, Euratom, tal-11 ta’ Lulju 2006 li taħtar il-membri Ċeki, Ġermaniżi, Estonjani, Spanjoli, Franciżi, Taljani, Latvjani, Litwani, Lussemburgiżi, Ungeriżi, Maltin, Awstrijaċi, Sloveni, u Slovakki tal-Kumitat Ekonomiku u Soċjali Ewropew (1),
   Wara li kkunsidra l-proposta mressqa mill-Gvern Ġermaniż,
   Wara li kkunsidra l-opinjoni tal-Kummissjoni,
   Billi żewġ postijiet fil-Kumitat Ekonomiku u Soċjali Ewropew tbattlu wara l-mewt tas-Sinjura Karin ALLEWELDT u r-riżenja tas-Sinjura Amelie BUNTENBACH,
   IDDEĊIEDA:
   Artikolu 1
   Is-Sinjura Gabriela BISCHOFF, Bereichsleiterin Europapolitik im DGB u s-Sinjura Michaela ROSENBERGER, Vorstandsmitglied Gewerkschaft Nahrung, Genuss, Gaststätten, huma b’din maħtura membri tal-Kumitat Ekonomiku u Soċjali Ewropew għall-bqija tal-mandat attwali, jiġifieri sal-20 ta’ Settembru 2010.
   Artikolu 2
   Din id-Deċiżjoni għandha jkollha effett fil-jum tal-adozzjoni tagħha.

      Magħmula fi Brussell, 19 ta’ Jannar 2009.

            Għall-Kunsill

            Il-President

         P. GANDALOVIČ

      (1)  ĠU L 207, 28.7.2006, p. 30.


title: Deċiżjoni tal-Kunsill (UE) 2016/954 tad-9 ta' Ġunju 2016 li tawtorizza kooperazzjoni msaħħa fil-qasam tal-ġuriżdizzjoni, il-liġi applikabbli u r-rikonoxximent u l-eżekuzzjoni ta' deċiżjonijiet dwar ir-reġimi ta' proprjetà ta' koppji internazzjonali, li tkopri kemm materji ta' reġimi ta' proprjetà matrimonjali kif ukoll il-konsegwenzi patrimonjali ta' sħubijiet reġistrati

text:
               16.6.2016

               MT

               Il-Ġurnal Uffiċjali tal-Unjoni Ewropea

               L 159/16

         DEĊIŻJONI TAL-KUNSILL (UE) 2016/954
   tad-9 ta' Ġunju 2016
   li tawtorizza kooperazzjoni msaħħa fil-qasam tal-ġuriżdizzjoni, il-liġi applikabbli u r-rikonoxximent u l-eżekuzzjoni ta' deċiżjonijiet dwar ir-reġimi ta' proprjetà ta' koppji internazzjonali, li tkopri kemm materji ta' reġimi ta' proprjetà matrimonjali kif ukoll il-konsegwenzi patrimonjali ta' sħubijiet reġistrati
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 329(1) tiegħu,
   Wara li kkunsidra t-talbiet li saru mir-Renju tal-Belġju, ir-Repubblika tal-Bulgarija, ir-Repubblika Ċeka, ir-Repubblika Federali tal-Ġermanja, ir-Repubblika Ellenika, ir-Renju ta' Spanja, ir-Repubblika Franċiża, ir-Repubblika tal-Kroazja, ir-Repubblika Taljana, ir-Repubblika ta' Ċipru, il-Gran Dukat tal-Lussemburgu, Malta, ir-Renju tan-Netherlands, ir-Repubblika tal-Awstrija, ir-Repubblika Portugiża, ir-Repubblika tas-Slovenja, ir-Repubblika tal-Finlandja u r-Renju tal-Iżvezja,
   Wara li kkunsidra l-proposta tal-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:

               (1)

               L-Unjoni stabbilixxiet għaliha stess l-għan li żżomm u tiżviluppa spazju ta' libertà, sigurtà u ġustizzja fejn ikun żgurat il-moviment liberu tal-persuni. Biex dan l-ispazju jiġi stabbilit progressivament, l-Unjoni trid tadotta miżuri relatati mal-kooperazzjoni ġudizzjarja f'materji ċivili b'implikazzjonijiet transkonfinali.

               (2)

               Skont l-Artikolu 81 tat-Trattat dwar il-Funzjonament tal-Unjoni Ewropea (TFUE), dawk il-miżuri jridu jinkludu l-promozzjoni tal-kompatibbiltà tar-regoli applikabbli fl-Istati Membri dwar il-kunflitt tal-liġijiet, inklużi miżuri li jikkonċernaw il-liġi tal-familja b'implikazzjonijiet transkonfinali.

               (3)

               Fis-16 ta' Marzu 2011, il-Kummissjoni adottat proposta għal Regolament tal-Kunsill dwar il-ġuriżdizzjoni, il-liġi applikabbli u r-rikonoxximent u l-eżekuzzjoni ta' deċiżjonijiet f'materji ta' reġimi ta' proprjetà matrimonjali, u proposta għal Regolament tal-Kunsill dwar il-ġuriżdizzjoni, il-liġi applikabbli u r-rikonoxximent u l-eżekuzzjoni ta' deċiżjonijiet fir-rigward tal-konsegwenzi patrimonjali ta' sħubijiet reġistrati.

               (4)

               Fil-laqgħa tiegħu tat-3 ta' Diċembru 2015, il-Kunsill ikkonkluda li ma kienx possibbli li jinstab qbil fi żmien raġonevoli mill-Unjoni bħala entità waħda għall-adozzjoni tar-regolamenti.

               (5)

               F'dawn iċ-ċirkostanzi, Malta, il-Kroazja u l-Belġju sussegwentement indirizzaw talbiet lill-Kummissjoni b'ittri datati l-14 ta' Diċembru 2015, il-15 ta' Diċembru 2015 u s-17 ta' Diċembru 2015 rispettivament, u l-Ġermanja, il-Greċja, Spanja, Franza, l-Italja, il-Lussemburgu, il-Portugall, is-Slovenja u l-Iżvezja b'ittri datati t-18 ta' Diċembru 2015, biex indikaw li xtaqu jistabbilixxu kooperazzjoni msaħħa bejniethom fil-qasam tal-ġuriżdizzjoni, il-liġi applikabbli u r-rikonoxximent u l-eżekuzzjoni ta' deċiżjonijiet f'materji ta' reġimi ta' proprjetà matrimonjali u l-konsegwenzi patrimonjali ta' sħubijiet reġistrati u li l-Kummissjoni għandha tippreżenta proposta lill-Kunsill għal dak l-għan. Ir-Repubblika Ċeka, in-Netherlands, il-Bulgarija, l-Awstrija u l-Finlandja indirizzaw l-istess talbiet lill-Kummissjoni b'ittri datati t-28 ta' Jannar 2016, it-2 ta' Frar 2016, id-9 ta' Frar 2016, is-16 ta' Frar 2016 u s-26 ta Frar rispettivament. B'ittra lill-Kummissjoni datata t-18 ta' Marzu 2016, Ċipru indika x-xewqa tiegħu li jipparteċipa fl-istabbiliment ta' kooperazzjoni msaħħa; Ċipru tenna din ix-xewqa matul ix-xogħol tal-Kunsill. B'kollox, 18-il Stat Membru talbu tali kooperazzjoni msaħħa.

               (6)

               Il-kooperazzjoni msaħħa għandha tipprovdi qafas legali ċar u komprensiv fil-qasam tar-reġimi ta' proprjetà ta' koppji internazzjonali, li jkopri kemm ir-reġimi ta' proprjetà matrimonjali kif ukoll il-konsegwenzi patrimonjali ta' sħubijiet reġistrati, fl-Istati Membri parteċipanti, tiżgura soluzzjonijiet adegwati għaċ-ċittadini f'termini ta' ċertezza legali, prevedibbiltà u flessibbiltà, u tiffaċilita ċ-ċirkolazzjoni ta' deċiżjonijiet u strumenti awtentiċi bejn l-Istati Membri parteċipanti.

               (7)

               B'konformità mat-talbiet tal-Istati Membri għall-istabbiliment ta' kooperazzjoni msaħħa, żewġ atti sostantivi għandhom jimplimentaw il-kooperazzjoni msaħħa, wieħed li jikkonċerna reġimi tal-proprjetà matrimonjali u l-ieħor li jikkonċerna l-konsegwenzi patrimonjali ta' sħubijiet reġistrati. Sabiex ikun kopert il-kamp ta' applikazzjoni kollu tal-kooperazzjoni msaħħa fil-qasam tar-reġimi tal-proprjetà ta' koppji internazzjonali u biex tkun żgurata n-nondiskriminazzjoni taċ-ċittadini, jinħtieġ li ż-żewġ atti ta' implimentazzjoni sostantivi jiġu adottati simultanjament.

               (8)

               Il-kundizzjonijiet stabbiliti fl-Artikolu 20 tat-Trattat dwar l-Unjoni Ewropea (TUE) u fl-Artikoli 326 sa 329 tat-TFUE huma sodisfatti.

               (9)

               Il-qasam rilevanti ta' kooperazzjoni msaħħa, jiġifieri l-ġuriżdizzjoni, il-liġi applikabbli u r-rikonoxximent u l-eżekuzzjoni ta' deċiżjonijiet fil-materja ta' reġimi ta' proprjetà ta' koppji internazzjonali, li tkopri kemm reġimi ta' proprjetà matrimonjali kif ukoll il-konsegwenzi patrimonjali ta' sħubijiet reġistrati, huwa identifikat mill-punti (a) u (c) tal-Artikolu 81(2) u mill-Artikolu 81(3) tat-TFUE bħala wieħed mill-oqsma koperti mit-Trattati. Dan mhuwiex qasam ta' kompetenza esklużiva tal-Unjoni.

               (10)

               Ir-rekwiżit tal-aħħar għażla fl-Artikolu 20(2) tat-TUE huwa sodisfatt billi fit-3 ta' Diċembru 2015 il-Kunsill ikkonkluda li l-għanijiet tar-regolamenti proposti ma setgħux jinkisbu fi żmien raġonevoli mill-Unjoni bħala entità waħda.

               (11)

               Il-kooperazzjoni msaħħa fil-qasam tal-ġuriżdizzjoni, il-liġi applikabbli u r-rikonoxximent u l-eżekuzzjoni ta' deċiżjonijiet fil-materja ta' reġimi ta' proprjetà ta' koppji internazzjonali, li tkopri kemm reġimi ta' proprjetà matrimonjali kif ukoll il-konsegwenzi patrimonjali ta' sħubijiet reġistrati għandha l-għan li tiżviluppa kooperazzjoni ġudizzjarja f'materji ċivili li għandhom implikazzjonijiet transkonfinali bbażata fuq il-prinċipju tar-rikonoxximent reċiproku tas-sentenzi, u li tiżgura l-kompatibilità tar-regoli applikabbli fl-Istati Membri li jikkonċernaw il-kunflitt tal-liġijiet. Għaldaqstant, hija tippromwovi l-għanijiet tal-Unjoni, tħares l-interessi tagħha u ssaħħaħ il-proċess ta' integrazzjoni tagħha kif meħtieġ mill-Artikolu 20(1) tat-TUE.

               (12)

               Il-kooperazzjoni msaħħa fil-qasam tal-ġuriżdizzjoni, il-liġi applikabbli u r-rikonoxximent u l-eżekuzzjoni ta' deċiżjonijiet fil-materja ta' reġimi ta' proprjetà ta' koppji internazzjonali, li tkopri kemm reġimi ta' proprjetà matrimonjali kif ukoll il-konsegwenzi patrimonjali ta' sħubijiet reġistrati tikkonforma mat-Trattati u mal-liġi tal-Unjoni, u ma timminax is-suq intern jew il-koeżjoni ekonomika, soċjali u territorjali. Hija ma tikkostitwixxix ostaklu għall-kummerċ jew diskriminazzjoni fih bejn l-Istati Membri u ma twassalx għal distorsjoni tal-kompetizzjoni bejniethom.

               (13)

               B'mod partikolari, il-kooperazzjoni msaħħa fil-qasam tal-ġuriżdizzjoni, il-liġi applikabbli u r-rikonoxximent u l-eżekuzzjoni ta' deċiżjonijiet fil-materja ta' reġimi ta' proprjetà ta' koppji internazzjonali, li tkopri kemm reġimi ta' proprjetà matrimonjali kif ukoll il-konsegwenzi patrimonjali ta' sħubijiet reġistrati tikkonforma mal-liġi tal-Unjoni dwar kooperazzjoni ġudizzjarja f'materji ċivili, peress li l-kooperazzjoni msaħħa ma taffettwax l-acquis f'dan il-qasam.

               (14)

               Il-kooperazzjoni msaħħa fil-qasam tal-ġuriżdizzjoni, il-liġi applikabbli u r-rikonoxximent u l-eżekuzzjoni ta' deċiżjonijiet fil-materja ta' reġimi ta' proprjetà ta' koppji internazzjonali, li tkopri kemm reġimi ta' proprjetà matrimonjali kif ukoll il-konsegwenzi patrimonjali ta' sħubijiet reġistrati tirrispetta l-kompetenzi, id-drittijiet u l-obbligi ta' dawk l-Istati Membri li jipparteċipawx fiha. Ir-regoli komuni dwar il-ġuriżdizzjoni, il-kunflitt tal-liġijiet u r-rikonoxximent u l-eżekuzzjoni fl-Istati Membri parteċipanti ma jaffettwawx ir-regoli tal-Istati Membri mhux parteċipanti. Il-qrati tal-Istati Membri mhux parteċipanti se jkomplu japplikaw ir-regoli domestiċi eżistenti tagħhom biex jiddeterminaw il-ġuriżdizzjoni u l-liġi applikabbli u għar-rikonoxximent u l-eżekuzzjoni tad-deċiżjonijiet fil-materja ta' reġimi ta' proprjetà ta' koppji internazzjonali, li tkopri kemm ir-reġimi ta' proprjetà matrimonjali kif ukoll il-konsegwenzi patrimonjali ta' sħubijiet reġistrati.

               (15)

               Din id-Deċiżjoni tirrispetta l-prinċipji minquxa fil-Karta tad-Drittijiet Fundamentali tal-Unjoni Ewropea, u b'mod partikolari dawk fl-Artikoli 9 u 21 tagħha.

               (16)

               Il-kooperazzjoni msaħħa fil-qasam tal-ġuriżdizzjoni, il-liġi applikabbli u r-rikonoxximent u l-eżekuzzjoni ta' deċiżjonijiet fil-materja ta' reġimi ta' proprjetà ta' koppji internazzjonali, li tkopri kemm reġimi ta' proprjetà matrimonjali kif ukoll il-konsegwenzi patrimonjali ta' sħubijiet reġistrati hija miftuħa, fi kwalunkwe mument, għall-Istati Membri kollha, skont l-Artikolu 328 tat-TFUE,

         ADOTTA DIN ID-DEĊIŻJONI:
   Artikolu 1
   Ir-Renju tal-Belġju, ir-Repubblika tal-Bulgarija, ir-Repubblika Ċeka, ir-Repubblika Federali tal-Ġermanja, ir-Repubblika Ellenika, ir-Renju ta' Spanja, ir-Repubblika Franċiża, ir-Repubblika tal-Kroazja, ir-Repubblika Taljana, ir-Repubblika ta' Ċipru, il-Gran Dukat tal-Lussemburgu, Malta, ir-Renju tan-Netherlands, ir-Repubblika tal-Awstrija, ir-Repubblika Portugiża, ir-Repubblika tas-Slovenja, ir-Repubblika tal-Finlandja u r-Renju tal-Iżvezja huma b'dan awtorizzati jistabbilixxu kooperazzjoni msaħħa bejniethom fil-qasam tal-ġuriżdizzjoni, il-liġi applikabbli u r-rikonoxximent u l-eżekuzzjoni ta' deċiżjonijiet fil-materja ta' reġimi ta' proprjetà ta' koppji internazzjonali, li tkopri kemm reġimi ta' proprjetà matrimonjali kif ukoll il-konsegwenzi patrimonjali ta' sħubijiet reġistrati, billi japplikaw id-dispożizzjonijiet rilevanti tat-Trattati.
   Artikolu 2
   Din id-Deċiżjoni tidħol fis-seħħ fil-jum tal-adozzjoni tagħha.

      Magħmul fil-Lussemburgu, id-9 ta' Ġunju 2016.

            Għall-Kunsill

            Il-President

         G.A. VAN DER STEUR

      (1)  Kunsens tas-7 ta' Ġunju 2016 (għadu mhux ippubblikat fil-Ġurnal Uffiċjali).


title: Deċiżjoni (UE) 2017/1372 tal-Parlament Ewropew u tal-Kunsill tal-14 ta' Lulju 2017 dwar il-mobilizzazzjoni tal-Fond Ewropew ta' Aġġustament għall-Globalizzazzjoni wara applikazzjoni minn Spanja — EGF/2017/001 ES/Castilla y León mining

text:
               25.7.2017

               MT

               Il-Ġurnal Uffiċjali tal-Unjoni Ewropea

               L 193/2

         DEĊIŻJONI (UE) 2017/1372 TAL-PARLAMENT EWROPEW U TAL-KUNSILL
   tal-14 ta' Lulju 2017
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni wara applikazzjoni minn Spanja — EGF/2017/001 ES/Castilla y León mining
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 (1), u b'mod partikolari l-Artikolu 15(4) tiegħu,
   Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (2), u b'mod partikolari l-punt 13 tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni (FEG) għandu l-għan li jipprovdi appoġġ lill-ħaddiema li jkunu ngħataw is-sensja u fil-każ ta' persuni li jaħdmu għal rashom meta l-attività tagħhom tkun intemmet b'riżultat ta' bidliet strutturali kbar fl-andament tal-kummerċ dinji minħabba l-globalizzazzjoni, b'riżultat ta' kontinwazzjoni tal-kriżi finanzjarja u ekonomika globali, jew b'riżultat ta' kriżi ekonomika u finanzjarja globali ġdida, u biex jgħinhom fl-integrazzjoni mill-ġdid tagħhom fis-suq tax-xogħol.

               (2)

               Jenħtieġ li l-FEG ma jaqbiżx l-ammont annwali massimu ta' EUR 150 miljun (fi prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013 (3).

               (3)

               Fl-20 ta' Jannar 2017, Spanja ressqet applikazzjoni għall-mobilizzazzjoni tal-FEG, fir-rigward ta' sensji fis-settur ekonomiku kklassifikat taħt il-klassifikazzjoni Statistika ta' attivitajiet ekonomiċi fil-Komunità Ewropea (“NACE”) Reviżjoni 2 Diviżjoni 5 (Estrazzjoni ta' faħam u linjite) fir-reġjun ta' Castilla y León. Din ġiet issupplimentata b'informazzjoni addizzjonali mogħtija skont l-Artikolu 8(3) tar-Regolament (UE) Nru 1309/2013. Dik l-applikazzjoni tikkonforma mar-rekwiżiti għad-determinazzjoni ta' kontribuzzjoni finanzjarja mill-FEG, kif stabbilit fl-Artikolu 13 tar-Regolament (UE) Nru 1309/2013.

               (4)

               Skont l-Artikolu 6(2) tar-Regolament (UE) Nru 1309/2013, Spanja ddeċidiet li tipprovdi servizzi personalizzati kofinanzjati mill-FEG lil 125 żagħżugħ li jinsabu barra mill-impjieg, edukazzjoni jew taħriġ (NEETs) ukoll.

               (5)

               F'konformità mal-Artikolu 4(2) tar-Regolament (UE) Nru 1309/2013, l-applikazzjoni minn Spanja titqies ammissibbli peress li s-sensji għandhom impatt serju fuq l-impjiegi u l-ekonomija lokali.

               (6)

               Għalhekk, il-FEG jenħtieġ li jiġi mobilizzat sabiex jipprovdi kontribuzzjoni finanzjarja ta' EUR 1 002 264 fir-rigward tal-applikazzjoni ppreżentata minn Spanja.

               (7)

               Biex jitnaqqas kemm jista' jkun iż-żmien għall-mobilizzazzjoni tal-FEG, jenħtieġ li din id-Deċiżjoni tapplika mid-data tal-adozzjoni tagħha,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni għas-sena finanzjarja 2017, il-Fond Ewropew ta' Aġġustament għall-Globalizzazzjoni għandu jiġi mobilizzat biex jipprovdi l-ammont ta' EUR 1 002 264 f'approprjazzjonijiet ta' impenn u ta' pagament.
   Artikolu 2
   Din id-deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   Din id-deċiżjoni tapplika mill-14 ta' Lulju 2017.

      Magħmul fi Brussell, l-14 ta' Lulju 2017.

            Għall-Parlament Ewropew

            Il-President

         A. TAJANI

            Għall-Kunsill

            Il-President

         T. TÕNISTE

      (1)  ĠU L 347, 20.12.2013, p. 855.

      (2)  ĠU C 373, 20.12.2013, p. 1.

      (3)  Ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).


title: Deċiżjoni ta’ l-Awtorità tas-Sorveljanza ta’ l-EFTA Nru 30/07/COL tad- 19 ta’ Frar 2007 dwar il-programm nazzjonali Norveġiż għall-kontroll ta’ l-iscrapie u l-garanziji addizzjonali rigward il-kummerċ u l-importazzjoni intra Komunitarji u l-importazzjoni għan-Norveġja

text:
               24.5.2007

               MT

               Il-Ġurnal Uffiċjali ta’ l-Unjoni Ewropea

               L 132/42

         DEĊIŻJONI TA’ L-AWTORITÀ TAS-SORVELJANZA TA’ L-EFTA
   Nru 30/07/COL
   tad-19 ta’ Frar 2007
   dwar il-programm nazzjonali Norveġiż għall-kontroll ta’ l-iscrapie u l-garanziji addizzjonali rigward il-kummerċ u l-importazzjoni intra Komunitarji u l-importazzjoni għan-Norveġja
   L-AWTORITÀ TAS-SORVELJANZA TA’ L-EFTA,
   WARA LI KKUNSIDRAT il-Ftehim dwar iż-Żona Ekonomika Ewropea (ŻEE), u b’mod partikolari l-Artikolu 109 u l-ewwel Protokoll tiegħu,
   WARA LI KKUNSIDRAT il-Ftehim bejn l-Istati ta’ l-EFTA dwar it-twaqqif ta’ Awtorità ta’ Sorveljanza u ta’ Qorti tal-Ġustizzja, b'mod partikolari l-Artikolu 5(2)(d) u l-Protokoll 1 tiegħu,
   WARA LI KKUNSIDRAT l-Att imsemmi fil-Punt 7.1.12 tal-Kapitolu I ta’ l-Anness I tal-Ftehim taż-ŻEE, ir-Regolament (KE) Nru. 999/2001 tal-Parlament Ewropew u tal-Kunsill tat-22 ta’ Mejju 2001 li jistabblixxi regoli għall-prevenzjoni, kontroll u eradikazzjoni ta’ ċertu enċefalopatija sponġiformi li tinxtered (1), kif emendati u adottati għall-Ftehim taż-ZEE minn Protokoll 1 tiegħu,
   WARA LI KKUNSIDRAT l-Att imsemmi fil-Punt 7.2.27 tal-Kapitolu I ta’ l-Anness I tal-Ftehim taż-ŻEE, Regolament tal-Kummissjoni (KE) Nru 546/2006 tal-31 ta’ Marzu 2006 li jimplimenta r-Regolament (KE) Nru 999/2001 tal-Parlament Ewropew u tal-Kunsill fir-rigward tal-programmi nazzjonali għall-kontroll ta’ l-iscrapie u garanziji addizzjonali u li jidderoga minn ċerti kondizzjonijiet tad-Deċiżjoni 2003/100/KE u li jirrevoka r-Regolament tal-Kummissjoni (KE) Nru 1874/2003 (2), kif adottati mill-Ftehim taż-ZEE mill-Protokoll 1 tiegħu,
   WARA LI KKUNSIDRAT id-Deċiżjoni ta’ l-Awtorità tas-Sorveljanza ta’ l-EFTA 21/07/COL ta’ l-14 ta’ Frar 2007, fejn il-Membru kompetenti tal-Kulleġġ hu mitlub li jadotta d-Deċiżjoni li tikkonċerna l-kontroll ta’ l-iscrapie u garanziji addizzjonali tan-Norveġja dwar il-kummerċ u l-importazzjoni intra Komunitarji jekk l-abbozz tad-deċiżjoni hux skond l-opinjoni tal-Kumitat Veterinarju ta’ l-EFTA (EVC).
   BILLI r-Regolament (KE) Nru 999/2001 jipprovdi għall-approvazzjoni tal-programmi nazzjonali għall-kontroll ta’ l-iscrapie ta’ l-Istati ta’ l-EFTA li huma fiż-ŻEE jekk dawn ikunu f’konformità ma’ ċerti kriterji stabbiliti f'dak ir-Regolament.
   BILLI r-Regolament (KE) Nru 546/2006 jippovdi għall-garanziji addizzjonali għall-kummerċ intra Komunitarju u restrizzjonijiet ta’ movimenti uffiċjali marbuta man-nagħaġ u l-mogħoż li jkunu sejrin fl-Istati ta’ l-EFTA li huma fiż-ŻEE li l-programmi nazzjonali għall-kontroll ta’ l-iscrapie kienu ġew approvati mill-Awtorità tas-Sorveljanza ta’ l-EFTA.
   BILLI permezz ta’ ittra ta’ l-14 ta’ Frar 2006, in-Norvegja bagħtet programm nazzjonali għall-kontroll ta’ l-iscrapie lill-Awtorità tas-Sorveljanza ta’ l-EFTA u, fl-20 ta’ Novembru 2006, wara diskussjonijiet waqt il-laqgħa dwar il-pakkett f'Oslo, ċerti emendi għal dak il-programm kif ukoll informazzjoni dettaljata li tiċċara l-firxa tal-programm ġew mibgħuta lill-Awtorità tas-Sorveljanza ta’ l-EFTA.
   BILLI l-Awtorità tas-sorveljanza ta’ l-EFTA, b'kooperazzjoni mill-qrib mal-Kummissjoni Ewropea, eżaminat il-proposta Norveġiża għall-programm nazzjonali għall-kontroll ta’ l-iscrapie u l-eżami juri li l-programm Norveġiż jikkonforma mal-kundizzjonijiet għall-approvazzjoni.
   BILLI għalhekk hu xieraq li tiġi stipulata l-approvazzjoni tal-programm nazzjonali għall-kontroll ta’ l-iscrapie mibgħut min-Norveġja skond ir-Regolament (KE) Nru 999/2001 u r-Regolament tal-Kummissjoni (KE) Nru 546/2006.
   BILLI l-miżuri previsti f'din id-Deċiżjoni huma konformi ma’ l-opinjoni tal-Kumitat Veterinarju ta’ l-EFTA li jassisti l-Awtorità ta’ Sorveljanza ta’ l-EFTA,
   ADOTTAT DIN ID-DEĊIŻJONI:

               (1)

               Il-programm nazzjonali Norveġiż għall-kontroll ta’ l-iscrapie u l-garanziji addizzjonali rigward il-kummerċ u l-importazzjoni intra Komunitarji u l-importazzjoni għan-Norveġja ta’ l-14 ta’ Frar 2006 u ta’ l-20 ta’ Novembru 2006 ġie approvat.

               (2)

               Skond l-Artikolu 109(2) tal-Ftehim taż-ŻEE, l-Awtorità tas-Sorveljanza ta’ l-EFTA għandha tressaq lill-Kummissjoni Ewropea l-programm nazzjonali Norveġiż għall-kontroll ta’ l-iscrapie u l-garanziji addizzjonali rigward il-kummerċ u l-importazzjoni intra Komunitarji u emendi oħra tiegħu lin-Norveġja.

               (3)

               Din id-Deċiżjoni għandha tidħol fis-seħħ fid-19 ta’ Frar 2007.

               (4)

               Din id-Deċiżjoni għandha tkun awtentika fil-lingwa Ingliża.

      Magħmul fi Brussell, 19 ta’ Frar 2007.

            Għall-Awtorità tas-Sorveljanza ta’ l-EFTA

         Bjørn T. GRYDELAND

            President

         Niels FENGER

            Direttur

      (1)  ĠU L 147, 31.5.2001, p. 1.

      (2)  ĠU L 94, 1.4.2006, p. 28.


title: Id-Deċiżjoni tal-Kunsill tat-30 ta' Novembru 1987 li taċċetta f'isem il-Komunità l-Anness F.3 tal-Konvenzjoni Internazzjonali dwar is-simplifikazzjoni u l-armonizzazzjoni tal-proċeduri tad-dwana

text:
Avviż Legali Importanti

|

31987D0594

Official Journal L 362 , 22/12/1987 P. 0008 - 0021 Finnish special edition: Chapter 11 Volume 13 P. 0102  Swedish special edition: Chapter 11 Volume 13 P. 0102

		Id-Deċiżjoni tal-Kunsilltat-30 ta' Novembru 1987li taċċetta f'isem il-Komunità l-Anness F.3 tal-Konvenzjoni Internazzjonali dwar is-simplifikazzjoni u l-armonizzazzjoni tal-proċeduri tad-dwana(87/594/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikoli 28, 43, 113 u 235 tiegħu,Wara li kkunsidra l-proposta mill-Kummissjoni,Wara li kkunsidra l-opinjoni tal-Parlament Ewropew [1],Billi bid-Deċiżjoni 75/199/KEE [2] il-Komunità kkonkludiet il-Konvenzjoni Internazzjonali dwar is-simplifikazzjoni u l-armonizzazzjoni tal-proċeduri tad-dwana;Billi, l-aċċettazzjoni ta' l-annessi ma' din il-Konvenzjoni tikkontribwixxi b'mod effettiv sabiex jiġi ffaċilitat u żviluppat il-kummerċ internazzjonali;Billi l-Anness F.3 li jirrigwarda l-faċilitajiet tad-dwana li japplikaw għall-vjaġġaturi jistgħu jkunu aċċettati mill-Komunità,Billi din l-aċċettazzjoni għandha, madankollu, tkun akkumpanjata b'ċerti riservi sabiex jitqiesu l-ħtiġiet speċjali ta' l-Unjoni Doganali u l-istadju korrenti milħuq fl-armonizzazzjoni tal-leġislazzjoni tad-dwana,IDDEĊIEDA KIF ĠEJ:Artikolu 1L-Anness F.3 tal-Konvenzjoni Internazzjonali dwar is-simplifikazzjoni u l-armonizzazzjoni tal-proċeduri tad-dwana, li jirrigwardaw il-faċilitajiet tad-dwana li japplikaw għall-vjaġġaturi, huwa hawnhekk aċċettat f'isem il-Komunità bla ħsara għar-riserva ta' natura ġenerali u r-riservi dwar l-Istandards 21, 38 u 44 u l-Prattika rakkomandata 45.It-test ta' l-Anness, flimkien mar-riservi, huma mehmuża ma' din id-Deċiżjoni.Artikolu 2Il-President tal-Kunsill għandu jinnomina l-persuna li jkollha s-setgħa li tinnotifika lis-Segretarju Ġenerali tal-Kunsill tal-Kooperazzjoni tad-dwana bl-aċċettazzjoni mill-Komunità ta' l-Anness riferit fl-Artikolu 1, bla ħsara għar-riservi riferiti f'dak l-Artikolu.Magħmul fi Brussel, fit-30 ta' Novembru 1987.Għall-KunsillIl-PresidentN. Wilhjelm[1] ĠU C 318, tat-30.11.1987.[2] ĠU 100, tal- 21.4.1975, p. 1.--------------------------------------------------ANNESSANNESS F.3ANNESS LI JIRRIGWARDA L-FAĊILITAJIET TAD-DWANA LI JAPPLIKAW GĦALL-VJAĠĠATURIDAĦLAIż-żieda kbira fis-safar internazzjonali kellu effett konsiderevoli fuq ix-xogħol ta' l-amministrazzjonijiet tad-dwana, peress li l-vjaġġaturi bl-oġġetti tagħhom u bil-mezzi tat-trasport tagħhom iridu jgħaddu minn kontrolli tad-dwana matul il-vjaġġ tagħhom.Huwa fl-interess kemm tal-vjaġġatur kif ukoll tal-awtoritajiet interessati li jiffaċilitaw il-moviment permezz tal-kontroll tad-dwana meħtieġ, iżda madankollu dan ma għandux isir a skapitu tar-responsabbiltajiet l-oħra assenjati lid-dwana bħalma huma l-ħarsien ta' l-interessi fiskali u ekonomiċi tal-pajjiż, il-prevenzjoni ta' l-importazzjoni ta' oġġetti projbiti u r-ripressjoni ta' offiżi oħra tad-dwana.Dan l-Anness jipprovdi dawk li huma kunsidrati l-faċilitajiet minimi għall-vjaġġaturi, u f'dan il-kuntest għandha tingħata attenzjoni partikolari lir-rakkommandazzjoni li saret fl-Artikolu 2 tal-Konvenzjoni.Dan l-Anness għandu x'jaqsam mal-faċilitajiet tad-dwana li japplikaw għal dawk kollha li jivvjaġġaw, irrispettivament jekk humiex residenti jew mhux-residenti li sejrin jitilqu jew residenti li ġejjin lura jew tal-mod tagħhom tat-trasport, u għall-oġġetti li jinġarru minn dawn il-vjaġġaturi, sewwa fuq il-persuna tagħhom, u sewwa fil-bagalji jew fil-mezzi tat-trasport tagħhom. Japplika wkoll għall-mezzi privati tat-trasport tagħhom (vetturi bil-magna fuq it-toroq, bastimenti u vetturi ta' l-ajru).L-Anness japplika wkoll għall-ħaddiema li jgħixu f'pajjiż iżda jaħdmu f'ieħor, għall-membri tal-ekwipaġġ u għal persuni oħra li sikwit jaqsmu l-fruntiera. Madankollu dawn it-tipi ta' vjaġġaturi jistgħu jiġu esklużi mill-benefiċċju ta' ċerti faċilitajiet.L-Anness ma japplikax għall-kontrolli varji li kultant jitwettqu mid-dwana f'isem awtoritajiet oħra bħalma huma l-kontrolli tal-immigrazzjoni u kontrolli fito-sanitarji. Lanqas ma' l-Anness ikopri l-każ ta' persuni li jittrasferixxu r-residenza tagħhom minn pajjiż għall-ieħor.DEFINIZZJONIJIETGħall-iskop ta' dan l-Anness:(a) it-terminu "vjaġġatur" ifisser:(1) kull persuna li temporanjament tidħol f'territorju ta' pajjiż li fih hu jew hija normalment ma jirrisjedux ("non-resident"), u(2) kull persuna li tmur lura fit-territorju tal-pajjiż li fih hu jew hija normalment jirresjiedu wara li kienu temporanjament barra minnu ("resident ritornant").Nota:Persuna tista' titqies li tirresjiedi f'pajjiż normalment jekk huwa jew huma residenti b'mod prinċipali jew b'mod permanenti f'dan il-pajjiż. Madankollu, il-post fejn persuna tirresjiedi b'mod normali huwa stabbilit skond il-leġislazzjoni nazzjonali;(b) it-terminu "mezz tat-trasport għall-użu privat" ifisser vetturi tat-triq bil-mutur (inklużi l-muturi) u l-karrijiet, id-dgħajjes u l-vetturi ta' l-ajru, flimkien mal-partijiet li jinbidlutagħhom u l-aċċessorji u t-tagħmir normali, importati jew esportati b'mod esklussiv għall-użu personali mill-persuna interessata u mhux għat-trasport tal-persuni għal rimunerazzjoni jew għat-trasport industrijali jew kummerċjali tal-merkanzija, sewwa jekk għal rimunerazzjoni u sewwa jekk le;(ċ) it-terminu "effetti personali" ifisser l-oġġetti kollha (ġodda jew użati) li vjaġġatur jista' jeħtieġ b'mod raġjonevoli għall-użu personali tiegħu jew tagħha matul il-vjaġġ, wara li jkunu kkunsidrati ċ-ċirkostanzi tal-vjaġġ, iżda jeskludu kull oġġett importat jew esportat għal skopijiet kummerċjali;(d) it-terminu "dazji u taxxi fuq l-importazzjoni" ifisser id-dazji tad-dwana u d-dazji, it-taxxi, il-piżijiet jew l-imposti l-oħra kollha li jinġabru fuq jew f'konnessjoni ma' l-importazzjoni ta' l-oġġetti, iżda ma jinkludux il-piżijiet u l-imposti li huma limitati fl-ammont għall-ispejjeż approssimattivi tas-servizzi mwettqa;(e) it-terminu "dazji u taxxi fuq l-esportazzjoni" ifisser id-dazji tad-dwana u d-dazji, it-taxxi, il-piżijiet jew l-imposti l-oħra kollha li jinġabru fuq jew f'konnessjoni ma' l-esportazzjoni tal-oġġetti, iżda ma jinkludux il-piżijiet u l-imposti li huma limitati fl-ammont ammont għall-ispejjeż bejn approsimattivi tas-servizzi mwettqa;(f) it-terminu "dħul temporanju" ifisser il-proċedura tad-dwana li biha ċerti oġġetti jistgħu jiddaħħlu f'territorju tad-dwana bil-kondizzjoni li jinħelsu mill-ħlas tad-dazji u tat-taxxi fuq l-importazzjoni; dawn l-oġġetti jridu jkunuimportati għal skop speċifiku u jridu jkunu maħsuba għall-esportazzjoni mill-ġdid ġewwa perjodu speċifiku taż-żmien u mingħajr ma jkunu għaddew minn ebda bidla għajr id-deprezzament normali minħabba l-użu li jsir mill-oġġetti;(g) it-terminu "sigurtà" ifisser dak li jiżgura għas-sodisfazzjoni tad-dwana illi jrid jiġi mwettaq obbligu lejn id-dwana;(h) it-terminu "kontroll tad-dwana" ifisser il-miżuri applikati sabiex jiżguraw il-konformità mal-liġijiet u r-regolamenti li d-dwana hija responsabbli li tinforza.PRINĊIPJI1. L-IstandardIl-faċilitajiet tad-dwana applikabbli għall-vjaġġaturi għandhom ikunu regolati mid-dispożizzjonijiet ta' dan l-Anness.2. L-IstandardIl-leġislazzjoni nazzjonali għandha tispeċifika l-kondizzjonijiet li għandhom jitwettqu u l-formalitajiet tad-dwana li għandhom jiġu kompletati għall-clearance ta' l-oġġetti tal-vjaġġatur u tal-mezz tat-trasport għall-użu privat.DISPOŻIZZJONIJIET ĠENERALI3. L-IstandardL-awtoritajiet tad-dwana għandhom jinnominaw l-uffiċċji tad-dwana li fihom jistgħu jsiru l-formalitajiet tad-dwana li għamndshom x'jaqsmu mal-vjaġġaturi. Biex ikunu stabbiliti l-lokazzjoni, il-kompetenza u s-sigħat tan-negozju ta' dawn l-uffiċċji, il-fatturi li jridu jiġu kunsidrati għandhom jinkludu s-sitwazzjoni ġeografika u l-volum tat-traffiku tal-passiġġieri.Noti:(1) Dawn l-uffiċċji tad-dwana jistgħu jkunu lokati jew fuq il-fruntiera jew fl-intern (p.e. f'ajruport jew fi stazzjon ewlieni tal-ferrovija).(2) F'uħud mill-każijiet jista' jkun possibbli għall-vjaġġaturi li jikkompletaw il-formalitajiet kollha meħtieġa fuq il-ferroviji internazzjonali, il-bastimenti laneċ, il-bastimenti tal-kroċiera, eċċ.(3) Metodu ieħor għalbiex jitħaffef il-passaġġ tal-vjaġġaturi mill-kontroll tad-dwana huwa dak li jiġu provvduti faċilitajiet ta' qabel il-cleranace fil-pajjiż tat-tluq.4. Il-Prattika rakkomandataFuq it-talba minn qabel mill-persuna interessata, u għal raġunijiet meqjusa validi mill-awtoritajiet tad-dwana, dawn tal-aħħar għandhom, sakemm tippermetti l-organizzazzjoni amministrattiva tagħhom, jippermettu illi l-formalitajiet tad-dwana li japplikaw għall-vjaġġaturi jiġu kompletati f'postijiet oħra mill-uffiċċji tad-dwana nominati għal dan l-iskop; kull spiża li dan jintitola tista' tiġi imposta fuq il-persuna interessata.5. L-IstandardL-uffiċċji tad-dwana ewlenin li fihom jistgħu jiġu kompletati l-formalitajiet tad-dwana li japplikaw għall-vjaġġaturi għandhom ikunu miftuħa 24 siegħa kuljum meta l-ħtiġiet tat-traffiku hekk jitolbu jew, jekk dan mhux meħtieġ, f'sigħat speċifikati li matulhom il-vjaġġaturi jistgħu jkunu mistennija li jaslu jew iħallu l-pajjiż.6. Prattika rakkomandataMeta l-uffiċċji tad-dwana korrispondenti jkunu lokati fuq fruntiera komuni, l-awtoritajiet tad-dwana tal-pajjiżi interessati għandhom jikkorrelataw il-kompetenza u s-sigħat tal-kummerċ ta' dawn l-uffiċċji.Nota:F'xi każijiet kontrolli konġunti kienu ġew stabbiliti fuq fruntieri komuni bl-uffiċċji tad-dwana tal-pajjiżi interessati stabbiliti fl-istess post u kultant fl-istess bini.7. L-IstandardMingħajr preġudizzju għad-dritt tagħhom li japplikaw il-kontroll tad-dwana sħiħ fuq il-vjaġġaturi kollha, l-awtoritajiet tad-dwana għandhom normalment japplikaw dawn il-kontrolli biss fuq bażi selettiva jew tat-teħid ta' kampjuni.8. L-IstandardIt-tfittxijiet personali fuq il-vjaġġaturi għal skopijiet tad-dwana għandhom jitwettqu biss f'każijiet eċċezzjonali u meta jeżistu raġunijiet validi ta' suspett ta' kuntrabandu jew ta' offiżi oħra.9. L-IstandardIl-vjaġġauri li jaslu jew iħallu l-pajjiż b'vettura tat-triq jew bil-ferrovija għandhom jingħataw il-permess li jikkompletaw il-formalitajiet kollha meħtieġa mingħajr, kif għandu jsir, ma jkollhom iħallu l-mezz tat-trasport li jkunu qegħfin jivvjaġġaw fih.10. Prattika rakkomandataFl-ajruporti internazzjonali maġġuri għandha tintuża s-sistema taż-żewġ kanali kif imsemmija f'Appendiċi I ma' dan l-Anness għall-clearance lejn l-intern tal-vjaġġaturi u l-bagalji tagħhom.11. Prattika rakkomandataF'portijiet internazzjonali xierqa, b'mod partikolari dawk użati mill-bastimenti tal-passiġġieri li jagħmlu vjaġġi qosra fuq il-baħar (bħas-servizzi regolari tal-bastimenti laneċ), għandha tintuża s-sistema taż-żewġ kanali kif deskritta fil-qosor f'Appendiċi II ma' dan l-Anness għall-clearance lejn l-intern tal-vjaġġaturi, il-bagalji tagħhom u l-vetturi tat-triq tagħhom għall-użu privat.12. L-IstandardIl-faċilitajiet tad-dwana pprovduti f'dan l-Anness għandhom japplikaw għall-vjaġġaturi tkun xi tkun iċ-ċittadinanza/nazzjonalità tagħhom.13. Prattika rakkomandataIkun xi jkun il-mezz tat-trasport użat, m'għandhiex tinħtieġ lista tal-vjaġġaturi jew lista tal-bagalji li jakkumpanjawhom għall-iskopijiet tad-dwana.Nota:Din id-dispożizzjoni ma tipprekludix li d-dwana titlob tagħrif li jirrigwarda n-numru ta' vjaġġaturi li jaslu jew iħallu fuq mezz partikolari tat-trasport.14. L-IstandardIl-vjaġġaturi għandhom jitħallew jagħmlu dikjarazzjoni bil-fomm rigward l-oġġetti li jakkumpanjawhom. Madankollu, id-dwana tista' teħtieġ dikjarazzjoni bil-miktub għall-oġġetti miġrura mill-vjaġġaturi li jikkostitwixxu l-importazzjoni jew l-esportazzjoni ta' natura kummerċjali jew li jaqbżu, fil-valur jew fil-kwantità, il-limiti stabbiliti fil-leġislazzjoni nazzjonali.Nota:Id-dikjarazzjoni bil-miktub prevista taħt dan l-Istandard tista' tkun id-dikjarazzjoni li s-soltu tkun meħtieġa għall-clearance għall-użu tad-dar jew dikjarazzjoni simplifikata tal-oġġetti. Id-dwana tista' teħtieġ bħala alternattiva l-preżentazzjoni ta' fattura kummerċjali jew dokument kummerċjali ieħor.15. L-IstandardL-oġġetti li jinġarru mill-vjaġġaturi għandhom jinħażnu jew jinżammu, bla ħsara għall-kondizzjonijiet stabbiliti mill-awtoritajiet tad-dwana, sal-clearance taħt il-proċedura tad-dwana xierqa, l-esportazzjoni mill-ġdid jew disponiment ieħor minnhom skond il-leġislazzjoni nazzjonali, fil-każijiet li ġejjin:- fuq it-talba tal-vjaġġatur;- meta l-oġġetti interessati ma jistgħux ikunu klerjati minnufih;- meta d-dispożizzjonijiet l-oħra ta' dan l-Anness ma japplikawx għal dawn l-oġġetti.16. L-IstandardIl-bagalji mhux akkumpanjati (jiġifieri l-bagalji li jaslu jew jitilqu qabel jew wara l-vjaġġatur) għandhom jiġu klerjati bil-proċedura li tapplika għall-bagalji mhux akkumpanjati jew bi proċedura tad-dwana oħra simplifikata.Noti:(1) Id-dħul ħieles mid-dazji ta' l-importazzjoni u t-taxxi li japplikaw għall-oġġetti għajr l-effetti personali li jkunu jinsabu fil-bagalji akkumpanjati mhux neċessarjament japplika għal dawk l-oġġetti li jkunu jinsabu f'bagalji mhux akkumpanjati.(2) Meta jintalab id-dħul ħieles mid-dazji tal-importazzjoni u t-taxxi rigward l-oġġetti fil-bagalji mhux akkumpanjati ta' vjaġġatur, l-awtoritajiet tad-dwana jistgħu jeħtieġu xhieda illi l-persuna interessata tkun fil-fatt sejra tasal minn barra l-pajjiż.(3) Id-dispożizzjonijiet deskritti fil-qosor f'Appendiċi III ma' dan l-Anness jistgħu jipprovdu gwida utli fit-trattament tad-dwana tal-bagalji reġistrati li jinġarru bil-ferroviji.17. L-IstandardGħandha ssir dispożizzjoni għall-bagalji mhux akkumpanjati ta' vjaġġatur sabiex jiġu klerjati minn persuna oħra għajr il-vjaġġatur.18. Prattika rakkomandataGħandha tiġi applikata sistema ta' stima b'rata uniformi għall-oġġetti ddikjarati għall-użu tad-dar taħt il-faċilitajiet li japplikaw għall-vjaġġaturi, sakemm din l-importazzjoni hija ta' natura mhux kummerċjali u l-valur totali jew il-kwantità ta' l-oġġetti ma jaqbżux l-ammonti stabbiliti fil-leġislazzjoni nazzjonali. Is-sistema b'rata uniformi:- għandha tistabbilixxi r-rati li jkopru t-tipi kollha tad-dazji u t-taxxi fuq l-importazzjonijiet;- m'għandhiex iċċaħħad lill-oġġetti mill-benefiċċju ta' kull faċilità tad-dħul ħieles mid-dazju li għalihom ikunu intitolati xort'oħra;- għandha tipprovdi illi l-oġġetti jistgħu, jekk il-vjaġġatur hekk jitlob, jeħlu dazji u taxxi fuq l-importazzjoni bir-rati approprjati għalihom infushom, f'liema każ, madankollu, l-awtoritajiet tad-dwana jistgħu jeħtieġu illi l-oġġetti kollha li għandhom jeħlu d-dazju u t-taxxi għandhom jeħlu dawn; u- m'għandhiex telimina l-possibbiltà illi l-awtoritajiet tad-dwana jistabbilixxu rati speċjali fuq l-oġġetti ta' dazju għoli jew saħansitra jeskludu ċerti oġġetti mill-benefiċċju tas-sistema tar-rata uniformi.Nota:Importazzjoni s-soltu titqies li hija ta' natura mhux kummerċjali meta hija ta' darba fil- u tikkonsisti biss minn oġġetti għall-użu personali jew għall-konsum tal-vjaġġatur jew tal-familja tiegħu jew il-vjaġġatur jiddisponi minnha bħala rigali fil-pajjiż u li ma tissuġġerix, min-natura jew il-kwantità tagħha, li hija importata għal skopijiet kummerċjali.DISPOŻIZZJONIJIET DWAR ID-DĦUL(a) Il-persuni li mhumiex residenti19. L-IstandardL-effetti personali ta' dawk mhux residenti għandhom jingħataw dħul temporanja. Għajr għall-oġġetti li jinvolvu ammont għoli ta' dazji u taxxi fuq l-importazzjoni, dawn l-effetti personali għandhom jitħallew jidħlu mingħajr il-ħtieġa ta' ebda dokumenti jew garanzija.20. L-IstandardB'żieda mal-ħwejjeġ ta' l-ilbies, ma' l-oġġetti tat-twalettau oġġetti oħra ovvjament ta' natura personali, dawn li ġejjin għandhom jitqiesu b'mod partikolari bħala effetti personali:- il-ġojjelli personali;- il-kaxxi tar-ritratti ta' ritratt fiss u ta' ritratti li jiċċaqalqu flimkien ma' provvista raġjonevoli ta' films u l-aċċessorji tagħhom;- il-projjetturitas-slides jew tal-films u l-aċċessorji tagħhom flimkien ma' kwantità raġjonevoli ta' slides jew films;- il-binokuli;- l-istrumenti tal-mużika portatili;- il-gramofoni portatili bid-diski;- ir-reġistraturi portatili tal-ħoss u t-riprodutturi (inklużi l-magni tad-dettatura) biż-żagarelli;- ir-riċevituri portatili tar-radju;- it-televiżjonijiet portatili;- it-typewriters portatili;- il-kalkulaturi portatili;- il-perambulaturi;- is-siġġijiet tar-roti għall-invalidati;- l-apparat ta' l-isports bħat-tined u apparat ieħor tal-kampeġġ, apparat tas-sajd, apparat tax-xabbaturi, armi tan-nar ta' l-isports bil-munizzjon, roti mingħajr mutur, kenuri, jew kayaks anqas minn 5,5 metri tul, skis, pali tat-tennis.21. L-IstandardB'żieda mal-prodotti tal-konsum permessi li jkunu importati mingħajr dazji u taxxi fuq l-importazzjoni f'limiti kwantitattivi speċifikati, il-persuni mhux residenti għandhom jitħallew jimportaw, mingħajr dazji u taxxi fuq l-importazzjoni, oġġetti strettament ta' natura mhux kummerċjali sa valur totali ta' 75 SDR. Jista' jiġi fissat ammont iżgħar għall-persuni li jkollhom inqas minn 15-il sena jew persuni li jaqsmu l-fruntiera ta' sikwit.Noti:(1) Il-faċilitajiet ipprovduti f'dan l-Istandard jistgħu jkunu bla ħsara għall-kondizzjoni illi l-oġġetti jkunu għall-użu jew il-konsum personali tal-vjaġġatur jew tal-familja tiegħu jew li jridu jiġu disponuti minnhom mill-vjaġġatur bħala rigali fil-pajjiż u li jinġarru fil-bagalji akkumpanjati tiegħu, jew fuq il-persuna tiegħu jew fil-bagalji ta' idejh.(2) Dawk mhux residenti li jkunu biss għaddejjin mill-pajjiż jistgħu jkunu permessi faċilitajiet akbar.22. L-IstandardIl-kwantitajiet ta' l-oġġetti tat-tabakk, l-inbid, l-ispirti u l-fwieħa permessi sabiex ikunu importati mingħajr dazji u taxxi fuq l-importazzjoni minn dawk mhux residenti għandhom ikunu kif ġej:(a) 200 sigarett jew 50 sigarru jew 250 gramma tabakk, jew taħlita ta' dawn il-prodotti b'piż totali li ma jaqbiżx il-250 gramma;(b) 2 litri nbid u 1 litru spirti;(ċ) 1/4 litru ta' ilma tat-twaletta u 50 gramma fwieħa.Il-faċilitajiet ipprovduti rigward l-oġġetti tat-tabakk u x-xorb alkoħoliku jistgħu, madankollu, ikunu ristretti għall-persuni li jkunu laħqu ċerta età u jistgħu ma jingħatawx, jew jingħataw fi kwantitajiet imnaqqsa lil dawk il-persuni biss li jaqsmu l-fruntiera ta' sikwit (p.e., il-persuni li jgħixu qrib il-fruntiera, il-ħaddiema li jgħixu f'pajjiż iżda jaħdmu f'ieħor, ix-xufiera professjonali u l-membri ta' l-ekwipaġġ fit-trasport internazzjonali).Nota:Il-faċilitajiet ipprovduti f'dan l-Istandard jistgħu jkunu bla ħsara għall-kondizzjoni li l-prodotti jkunu għall-konsum personali tal-vjaġġatur jew tal-familja tiegħu jew iridu jiġu disponuti minnhom mill-vjaġġatur bħala rigali fil-pajjiż u li jinġarru fil-bagalji akkumpanjati tiegħu, fuq il-persuna tiegħu jew fil-bagalji ta' jdejh.23. L-IstandardMeta jkun meħtieġ li tiġi depożitata dikjarazzjoni tad-dħul temporanju għall-effetti personali ta' dawk mhux residenti l-ammont ta' kull garanzija li għandu jkun ipprovdut m'għandhux jaqbeż l-ammont tad-dazji u t-taxxi fuq l-importazzjoni li jistgħu jeħlu.24. Prattika rakkomandataMeta jkun meħtieġ li tiġi depożitata dikjarazzjoni tad-dħul temporanju għall-effetti personali ta' dawk mhux residenti, il-Partijiet Kontrattanti tal-Konvenzjoni Doganali dwar il-karné tal-ATA għad-dħul temporanju ta' l-oġġetti (Brussel, tas-6 ta' Diċembru 1961) għandhom jaċċettaw il-karné tal-ATA minflok id-dokumenti tad-dwana nazzjonali u bħala garanzija għall-ħlas tad-dazji u t-taxxi fuq l-importazzjoni.25. L-IstandardMeta jkun meħtieġ li tiġi ddepożitata dikjarazzjoni tad-dħul temporanju għall-effetti personali ta' dawk mhux residenti, il-limitu taż-żmien tad-dħul temporanju għandu jiġi ffissat b'referenza għat-tul ta' żmien li l-vjaġġatur idum fil-pajjiż, sakemm ma jinqabeż l-ebda limitu stabbilit fil-leġislazzjoni nazzjonali.26. L-IstandardFuq it-talba tal-vjaġġatur, u għal raġunijiet meqjusa validi mill-awtoritajiet tad-dwana, dawn ta' l-aħħar għandhom jestendu l-perjodu taż-żmien tad-dħul temporanju ffissat fil-bidu.27. L-IstandardGħandha ssir dispożizzjoni sabiex l-oġġetti mdaħħla temporanjament iridu jkunu esportati mill-ġdid minn uffiċċju tad-dwana ieħor minn dak li minn ġo fih kienu importati.28. L-IstandardDawk li mhux residenti għandhom jingħataw dħul temporanju rigward il-mezz tagħhom tat-trasport għall-użu privat.Nota:Jista' jingħata wkoll dħul temporanju rigward l-annimali u vetturi li ma jimxux weħidhom użati bħala mezz ta' trasport minn dawk mhux residenti.29. L-IstandardIl-karburanti li jinġarru fit-tankijiet normali tal-mezz tat-trasport għandhom jiddaħħlu ħielsa mid-dazji u t-taxxi fuq l-importazzjoni.30. L-IstandardIl-faċilitajiet mogħtija rigward il-mezzi tat-trasport għall-użu privat għandhom japplikaw sewwa jekk il-mezzi tat-trasport ikunu l-proprjet ta' min mhux residenti jew mikrija jew mislufa lilu u sewwa jekk jaslu ma', qabel jew wara l-vjaġġatur.31. Prattika rakkomandataL-awtoritajiet tad-dwana la għandhom jeħtieġu dokument tad-dwana u lanqas garanzija għad-dħul temporanju tal-mezzi tat-trasport għall-użu privat ta' dawk mhux residenti.32. Prattika rakommandataMeta d-dokumenti jew il-garanziji tad-dwana huma meħtieġa għad-dħul temporanju tal-mezzi tat-trasport għall-użu privat ta' dawk mhux residenti, l-awtoritajiet tad-dwana għandhom jaċċettaw id-dokumenti u l-garanziji internazzjonali standard kif ippreżentati, per eżempju, fil-Konvenzjoni Doganali dwar il-karné tal-ATA għad-dħul temporanja ta' l-oġġetti (Brussel, tas-6 ta' Diċembru 1961), il-Konvenzjoni Doganali ta' New York dwar l-importazzjoni temporanja tal-vetturi privati tat-triq (ta' l-4 ta' Ġunju 1954) u l-Konvenzjoni Doganali dwar l-importazzjoni temporanja għall-użu privat tal-vetturi tal-ajru u l-vetturi tal-baħar tal-gost (tat-18 ta' Mejju 1956).33. L-IstandardIl-limitu ġenerali taż-żmien għad-dħul temporanja tal-mezzi tat-trasport għall-użu privat ta' dawk mhux residenti m'għandux ikun anqas minn sitt xhur.34. L-IstandardFuq it-talba tal-persuna interessata, u għal raġunijiet meqjusa validi mill-awtoritajiet tad-dwana, dawn tal-aħħar għandhom jestendu l-perjodu taż-żmien tad-dħul temporanju ffissat fil-bidu.35. L-IstandardKull parti tal-bdil meħtieġa għat-tiswija ta' mezz tat-trasport għall-użu privat temporanjament fil-pajjiż għandha tingħata dħul temporanju.36. Prattika rakkomandataBla ħsara għall-konformità mal-kondizzjonijiet stabbiliti fil-leġislazzjoni nazzjonali, l-awtoritajiet tad-dwana m'għandhomx jeħtieġu l-esportazzjoni mill-ġdid tal-mezzi tat-trasport għall-użu privat ta' dawk mhux residenti jew l-effetti personali li tkun ġratilhom ħsara serja jew inqerdu f'xi inċident jew forza maġġuri.(b) Ir-residenti li jiġu lura37. L-IstandardIr-residenti li jiġu lura għandhom jitħallew jimportaw mill-ġdid mingħajr dazji u taxxi fuq l-importazzjoni kull oġġett li jkunu ħadu magħhom fil-waqt tat-tluq tagħhom mill-pajjiż u li kienu fiċ-ċirkolazzjoni ħielsa f'dan il-pajjiż.38. L-IstandardB'żieda mal-prodotti tal-konsum permessi li jkunu importati mingħajr dazji u taxxi fuq l-importazzjoni fil-limiti kwantitattivi speċifikati, ir-residenti li jiġu lura għandhom jitħallew jimportaw, mingħajr dazji u taxxi fuq l-importazzjoni, l-oġġetti strettament ta' natura mhux kummerċjali sa valur totali ta' 75 SDRs. Ammont iżgħar jista' jiġi stabbilit għall-persuni li għandhom anqas minn 15-il sena jew persuni li jaqsmu l-fruntiera ta' sikwit.Nota:Il-faċilitajiet provvduti f'dan l-Istandard jistgħu jkunu bla ħsara għall-kondizzjoni illi l-oġġetti jkunu għall-użu jew il-konsum personali tal-vjaġġatur jew tal-familja tiegħu jew għandhom jiġu disponuti minnhom mill-vjaġġatur bħala rigali fil-pajjiż u li jinġarru fil-bagalji akkumpanjati tiegħu, jew fuq il-persuna tiegħu jew fil-bagalji ta' jdejh.39. L-IstandardIl-kwantitajiet ta' l-oġġetti tat-tabakk, l-inbid, l-ispirti u l-fwieħa permessi sabiex ikunu importati mingħajr dazji u taxxi fuq l-importazzjoni minn dawk ir-residenti li jiġu lura għandhom ikunu kif ġej:(a) 200 sigarett jew 50 sigarru jew 250 gramma tabakk, jew taħlita ta' dawn il-prodotti b'piż totali li ma jaqbiżx il-250 gramma;(b) 2 litri nbid u 1 litru spirti;(ċ) 1/4 litru ta' ilma tat-twaletta u 50 gramma fwieħa.Il-faċilitajiet ipprovduti rigward l-oġġetti tat-tabakk u x-xorb alkoliku jistgħu, madankollu, ikunu ristretti għal persuni li jkunu laħqu ċerta età u jistgħu ma jingħatawx, jew jingħataw fi kwantitajiet imnaqqsa lill-persuni biss li jaqsmu l-fruntiera ta' sikwit (p.e., il-persuni li jgħixu qrib il-fruntiera, il-ħaddiema li jgħixu f'pajjiż iżda jaħdmu f'ieħor, ix-xufiera professjonali u l-membri tal-ekwipaġġ fit-trasport internazzjonali).Nota:Il-faċilitajiet provduti f'dan l-Istandard jistgħu jkunu bla ħsara għall-kondizzjoni illi l-prodotti jkunu għall-konsum personali tal-vjaġġatur jew tal-familja tiegħu jew għandhom jiġu disponuti minnhom mill-vjaġġatur bħala rigali fil-pajjiż u li jinġarru fil-bagalji akkumpanjati tiegħu, fuq il-persuna tiegħu jew fil-bagalji ta' idejh.DISPOŻIZZJONI LI JIRRIGWARDAW IT-TLUQ40. L-IstandardIl-formalitajiet tad-dwana li japplikaw għall-vjaġġaturi li jkunu sejrin jitilqu għandhom ikunu sempliċi kemm jista' jkun, u eliminati meta dan ikun possibbli.Nota:Il-formalitajiet tad-dwana jistgħu jkunu meħtieġa, per eżempju, għalbiex tinkiseb eżenzjoni mid-dazji u t-taxxi internazzjonali jew il-ħlas mill-ġdid tagħhom.41. L-IstandardIl-vjaġġaturi għandhom jitħallew jesportaw oġġetti għal skopijiet kummerċjali, bla ħsara għall-konformità mal-formalitajiet meħtieġa u l-ħlas tad-dazji u t-taxxi fuq l-esportazzjoni li jistgħu jeħlu.42. L-IstandardFuq it-talba tar-residenti li jkun sejrin jitilqu mill-pajjiż, l-awtoritajiet tad-dwana għandhom jieħdu l-miżuri meħtieġa dwar l-identifikazzjoni rigward ċerti oġġetti meta b'hekk tiġi faċilitata l-importazzjoni libera mill-ġdid ta' dawn l-oġġetti.Nota:Il-miżuri li s-soltu jittieħdu rigward dan jikkonsistu f'li jiġu nnotati l-partikolaritjiet meħtieġa sabiex tiġi żgurata l-identifikazzjoni bir-reġistrazzjoni ta' deskrizzjoni ta' l-oġġetti jew tal-marki, in-numri jew l-indentifikazzjonijiet l-oħra mwaħħla magħhom b'mod permanenti, jew billi jitwaħħlu marki tal-identifikazzjoni jew is-siġilli tad-dwana.43. L-IstandardGħandha tinħtieġ l-applikazzjoni ta' proċedura għall-esportazzjoni temporanja koperta bid-dokumenti tad-dwana rigward l-effetti personali u l-mezzi privati tat-trasport tar-residenti li jkunu sejrin jitilqu mill-pajjiż f'każijiet ta' eċċezzjoni biss.44. L-IstandardKull garanzija pprovduta minn dawk mhux residenti dwar l-oġġetti mdaħħla fuq bażi temporanja għandha tiġi rrilaxxjata fil-waqt meta l-oġġetti jiġu esportati mill-ġdid, ikun liema jkun l-uffiċċju tad-dwana li minnu ssir l-esportazzjoni mill-ġdid.45. Prattika rakkomandataJekk garanzija tkun ingħatat fil-għamla ta' depożitu ta' flus, għandha tintgħamel dispożizzjoni għalbiex titħallas lura mill-uffiċċju ta' l-esportazzjoni, saħansitra jekk l-oġġetti ma kienux importati permezz dan l-uffiċċju.PASSIĠĠIERI F'TRANSITU46. L-IstandardIl-passiġġieri fit-transitu li ma jitilqux miż-żona tat-transitu ma għandhom ikunu meħtieġa li jgħaddu minn ebda kontroll tad-dwana.Nota:Din id-dispożizzjoni ma teskludix lid-dwana milli żżomm sorveljanza ġenerali taż-żoni tat-transitu u milli tittieħed kull azzjoni meħtieġa meta tkun suspettata offiża tad-dwana.IT-TAGĦRIF LI JIRRIGWARDA L-FAĊILITAJIET TAD-DWANA LI JAPPLIKAW GĦALL-VJAĠĠATURI47. L-IstandardL-awtoritajiet tad-dwana għandhom jiżguraw illi jkun disponibbli fil-pront għal kull persuna interessata t-tagħrif kollu rilevanti dwar il-faċilitajiet tad-dwana li japplikaw għall-vjaġġaturi.48. L-IstandardIt-tagħrif li jirrigwarda l-eżenzjonijiet mid-dazji u t-taxxi permessi lill-vjaġġaturi u l-formalitajiet tad-dwana li jridu jitwettqu għandhom ikunu disposibbli għall-vjaġġaturi, fuq it-talba tagħhom, qabel it-tluq tagħhom minn pajjiżhom jew, meta prattikabbli, matul il-vjaġġ.Noti:(1) Dan it-tagħrif jista' jintgħamel disponibbli għall-vjaġġaturi fuq il-bastimenti, il-vetturi tal-ajru jew il-ferroviji internazzjonali.(2) Dan it-tagħrif jista' tintgħamel disposnibbli għall-vjaġġaturi fil-għamla ta' fuljetti u jista' jiġi esibit, kif approprjat, fil-postijiet tal-wasla u tat-tluq.49. Prattika rakkomandataIt-tagħrif dwar il-faċilitajiet tad-dwana li japplikaw għall-vjaġġaturi għandu jkun stampat fl-ilsien jew l-ilsna uffiċjali tal-pajjiż interessat u f'kull ilsien ieħor meqjus utli.--------------------------------------------------APPENDIĊI IDISPOŻIZZJONIJIet dwar is-sistema taż-żewġ kanali għall-clearance tal-vjaġġaturi u l-bagalji tagħhom li jaslu bl-ajruIs-sistema taż-żewġ kanali jew tal-aħmar/aħdar hija kontroll simplifikat tad-dwana li jippermetti lill-awtoritajiet tad-dwana li jtejbu l-mixi tat-traffiku tal-passiġġieri f'ajruporti internazzjonali u li jiġi trattat b'effiċjenza n-numru jiżdied tal-passiġġieri mingħajr ma titnaqqas l-effiċjenza tal-kontroll u mingħajr żieda korrispondenti fin-numru tal-personal tad-dwana. Mhux bilfors li hija inkompatibbli ma' l-applikazzjoni ta' kontrolli oħra, per eżempju, kontrolli tal-kambju, għajr jekk iċ-ċirkostanzi jeħtieġu kontroll sħiħ tal-passiġġieri kollha u tal-bagalji tagħhom.Is-sistema taż-żewġ kanali għandha titħaddem kif iddikjarat fil-qosor hawn taħt:1. Is-sistema għandha tippermetti lill-passiġġieri li jagħżlu bejn iż-żewġ tipi ta' kanal:(a) wieħed (il-kanal l-aħdar) għall-passiġġieri li magħhom ma jkollhomx oġġetti jew ikollhom biss oġġetti li jistgħu jiddaħħlu mingħajr dazji u taxxi fuq l-importazzjoni u li mhumiex bla ħsara għal projbizzjonijiet jew restrizzjonijiet fuq l-importazzjoni; u(b) l-ieħor (il-kanal l-aħmar) għall-passiġġieri l-oħra.2. Kull kanal għandu jkun immarkat ċar u b'mod distint sabiex il-għażla bejniethom tista' tinftiehem faċilment mill-passiġġieri. Il-marka bażika ta' distinzjoni għandha tkun:(a) għall-kanal riferit taħt il-1(a), aħdar, fil-għamla ta' ottagonu regolari, u bil-kliem "Xejn x'tiddikjara" ("Rien à déclarer");(b) għall-kanal riferit taħt fil-1(b), aħmar, fil-għamla ta' kaxxa, u bl-kliem "Oġġetti x'tiddikjara" ("Marchandises à déclarer").B'żieda ma' dan, il-kanali għandhom ikunu identifikati b'iskrizzjoni li tinkludi l-kelma "Dwana" ("Douane").3. It-testi riferiti fil-paragrafu 2 għandhom ikunu bl-Ingliż u/jew bil-Franċiż u f'kull ilsien jew ilsna oħra meqjusa utli għall-ajruport interessat.4. Il-passiġġeri jridu jkunu mgħarrfa tajjeb biżżejjed għalbiex jagħżlu bejn il-kanali. Għal dan l-iskop huwa importanti:(a) illi l-passiġġieri jkunu mgħarrfa dwar il-funzjoni tas-sistema u dwar id-deskrizzjonijiet u l-kwantitajiet ta' l-oġġetti li jista' jkollhom magħhom meta jużaw il-kanal l-aħdar. Dan jista' jsir permezz ta' kartelluni jew tabelli fl-ajruport jew permezz ta' fuljetti disponibbli għall-pubbliku fl-ajruport jew imqassma mill-aġenziji tat-turisti, mil-linji tal-ajru u minn korpi oħra interessati;(b) illi r-rotta għall-kanali jkollha tabelli ċari.5. Il-kanali għandhom ikunu lokati lil hinn miż-żona tal-kunsinna tal-bagalji sabiex il-passiġġieri jkollhom il-bagalji tagħhom kollha magħhom meta jagħżlu l-kanal tagħhom. Barra minn dan, il-kanali għandhom ikunu irranġati hekk illi l-passiġġieri jimxu minn din iż-żona tal-ħruġ mill-ajruport dirett kemm jista' jkun.6. Id-distanza bejn iż-żona tal-kunsinna tal-bagalji u d-dħul għall-kanali għandha tkun biżżejjed għalbiex tippermetti li l-passiġġieri jiddeċiedu liema kanal jagħżlu u jimxu f'dan il-kanal mingħajr ma joħolqu konġestjoni.7. Il-passiġġieri li jagħżlu l-kanal l-aħdar ma għandhom ikunu ssoġġettati għall-ebda formalità tad-dwana oħra għajr jekk issoġġettati għal kontroll fuq il-post; fil-kanal l-aħmar il-passiġġieri għandhom iwettqu l-formalitajiet meħtieġa mid-dwana.--------------------------------------------------APPENDIĊI IIID-DISPOŻizzjonijiet dwar is-sistema taż-żewġ kanali għall-clearance tal-vjaġġaturi, il-bagalji tagħhom u l-vetturi tagħhom li jaslu bil-baħarIs-sistema taż-żewġ kanali jew tal-aħmar/aħdar hija kontroll simplifikat tad-dwana li tista' tintuża f'konnessjoni mal-clearance tal-passiġġieri, tal-bagalji tagħhom u tal-vetturi tagħhom li jaslu bil-baħar. Is-sistema tapplika b'mod partikolari għall-kontroll tal-passiġġieri li jagħmlu vjaġġi qosra fuq il-baħar, bħal dawk li jużaw is-servizz regolari tal-bastimenti laneċ. Tista' tgħin għalbiex ittejjeb il-mixi tat-traffiku tal-passiġġieri fil-portijiet internazzjonali tal-baħar u biex tieħu ħsieb b'effiċjenza numru jiżdied ta' passiġġieri mingħajr ma titnaqqas l-effiċjenza tal-kontroll tad-dwana u mingħajr żieda korrispondenti fin-numru tal-personal tad-dwana. Mhux bilfors li hija inkompatibbli ma' l-applikazzjoni ta' kontrolli oħra, p.e., il-kontroll tal-kambju u l-kontroll taċ-ċertifikati tal-assigurazzjoni internazzjonali tal-vetturi, għajr jekk iċ-ċirkostanzi jeħtieġu kontroll sħiħ tal-passiġġieri kollha u tal-bagalji jew tal-vetturi tagħhom.Is-sistema taż-żewġ kanali għandha titħaddem kif deskritt fil-qosor hawn taħt:1. Is-sistema għandha tippermetti lill-passiġġieri, sewwa jekk jivvjaġġaw fil-vettura tagħhom u sewwa jekk le, li jagħżlu bejn iż-żewġ tipi ta' kanali:(a) wieħed (il-kanal l-aħdar) għall-passiġġieri li magħhom ma jkollhomx oġġetti jew ikollhom biss oġġetti li jistgħu jiddaħħlu mingħajr dazji u taxxi fuq l-importazzjoni u li ma jkunux jistgħu jiġu ssoġġettati għal projbizzjonijiet jew restrizzjonijiet fuq l-importazzjoni; u(b) l-ieħor (il-kanal l-aħmar) għall-passiġġieri l-oħra.2. Kull kanal għandu jkun immarkat ċar u b'mod distint sabiex il-għażla bejniethom tista' tinftiehem faċilment mill-passiġġieri. Il-marka bażika ta' distinzjoni għandha tkun:(a) għall-kanal riferit fil-1(a), aħdar, fil-għamla ta' ottagonu regolari, u bil-kliem "Xejn x'tiddikjara" ("Rien à déclarer");(b) għall-kanal riferit fil-1(b), aħmar, fil-għamla ta' kaxxa, u bil-kliem "Oġġetti x'tiddikjara" ("Marchandises à déclarer").B'żieda ma' dan, il-kanali għandhom ikunu identifikati minn iskrizzjoni li tinkludi l-kelma "Dwana" ("Douane").3. It-testi riferiti fil-paragrafu 2 għandhom ikunu bl-Ingliż u/jew bil-Franċiż u f'kull ilsien jew ilsma oħra meqjusa meħtieġa.4. Fil-każ tal-passiġġieri li jivvjaġġaw fil-vettura tagħhom, u meta t-tqassim tal-vetturi bejn il-linji xierqa u l-proċedura tal-clearance b'daqshekk ikunu ffaċilitati, is-sewwieq ta' kull vettura jista' jiġi pprovdut bi stickers ħomor u ħodor li jkollhom il-marki riferiti fil-paragrafu 2(a) u (b), u jiġi ordnat li waħda minnhom titwaħħal mal-ħġieġa ta' quddiem tal-vettura:(a) it-tabella l-ħadra, meta l-vettura nfisha u kull oġġett li jkun fiha, inklużi l-oġġetti li jkunu l-proprjetà tal-passiġġieri fil-vettura, jew miġrura minnhom, jistgħu jiddaħħlu mingħajr il-formalitajiet tad-dwana u ma jiġux issoġġettati għal projbizzjonijiet jew restrizzjonijiet fuq l-importazzjoni; u(b) it-tabella l-ħamra li titwaħħal f'każijiet oħra.5. Il-passiġġieri jridu jkunu mgħarrfa tajjeb biżżejjed għalbiex jagħżlu bejn il-kanali u fejn ikun il-każ bejn it-tabelli l-ħomor u l-ħodor li jitwaħħlu. Għal dan l-iskop huwa importanti:(a) illi l-passiġġieri jkunu mgħarrfa dwar il-funzjoni tas-sistema u dwar id-deskrizzjoni u l-kwantitajiet ta' l-oġġetti li jista' jkollhom magħhom meta jużaw il-kanal l-aħdar. Dan jista' jsir permezz ta' kartelluni jew tabelli fil-port jew permezz ta' fuljetti disponibbli għall-pubbliku fil-port tal-imbarkazzjoni, fuq il-bastiment jew imqassma mill-aġenziji tat-turisti, mill-kumpaniji tal-bastimenti u minn korpi oħra interessati;(b) illi, meta l-istikers il-ħomor u l-ħodor riferiti fil-paragrafu 4 għandhom jintużaw, is-sewwieq ta' kull vettura għandu jkun provdut b'dawn it-tabelli qabel il-wasla fil-port tad-destinazzjoni;(ċ) li r-rotta għall-kanali tkun indikata biċ-ċar.6. Il-kanali għandhom ikunu lil hinn minn kull żona tal-kunsinna tal-bagalji sabiex il-passiġġieri jkollhom il-bagalji tagħhom kollha magħhom meta jagħżlu l-kanal approprjat. Barra minn hekk, il-kanali għandhom ikunu lokati hekk li l-passiġġieri jimxu lejn l-ħruġ mill-port dirett kemm jista' jkun.7. Id-distanza bejn il-bastiment, jew iż-żona tal-kunsinna tal-bagalji u d-dħul għall-kanali għandha tkun biżżejjed għalbiex tippermetti lill-passiġġieri jiddeċiedu liema kanal jagħżlu u jimxu fil-kanal mingħajr ma joħolqu konġestjoni.8. Il-passiġġieri li jagħżlu l-kanal l-aħdar ma għandhom jiġu ssoġġettati għall-ebda formalità oħra tad-dwana għajr jekk jiġu ssoġġettati għal kontroll fuq il-post; fil-kanal l-aħmar il-passiġġieri għandhom iwettqu l-formalitajiet kollha meħtieġa mid-dwana.9. Sistema li tinvolvi l-użu ta' kanal wieħed biss, iżda li fih il-vetturi li jkollhom it-tabella l-ħamra, jew dawk magħżula għall-kontrolli fuq il-post, jiġu diretti għal post tal-parkeġġ iddeżinjat, tista' titqies li tissodisfa l-ħtiġijiet tas-sistema taż-żewġ kanali.--------------------------------------------------APPENDIĊI IIIId-Dispożizzjonijiet li jirrigwardaw it-trattament tad-dwana tal-bagalji reġistrati li jinġarru bil-ferrovijaIt-tqandil b'mod effiċjenti u mħaffef tal-bagalji rreġistrati li jinġarru bil-ferrovija jista' jiġi faċilitat bl-applikazzjoni tad-dispożizzjonijiet li ġejjin:1. Meta jkollhom il-bagalji tagħhom irreġistrati mill-awtoritajiet tar-rotot tal-ferroviji, il-passiġġieri għandu jkollhom il-possibbiltà li jagħmlu dikjarazzjoni fil-għamla miġjuda ma' hawn (jew f'addattament miftiehem ta din il-għamla kif approprjat skond il-każ) sabiex jitħaffu l-formalitajiet tad-dwana.2. L-awtoritajiet tad-dwana għandhom jagħtu vantaġġi reali għall-użu tad-dikjarazzjoni bil-miktub u b'hekk jagħtu lill-passiġġieri inċentiv għalbiex jużaw proċedura li toffri salvagwardji aktar sħaħ lid-dwana.3. Id-dikjarazzjoni għandha tkun ippreżentata mill-awtoritajiet tal-ferroviji lill-awtoritajiet tad-dwana tal-pajjiż tat-tluq u tad-destinazzjoni fejn hekk meħtieġ.4. Id-dikarazzjoni bil-miktub għandha titqies li hija sostituzzjoni għad-dikjarazzjoni normalment meħtieġa mill-passiġġieri u li jkollha l-istess effett tagħha.5. L-awtoritajiet tad-dwana, sakemm huwa possibbli, għandhom jirrinunzjaw mill-eżami tal-kontenut tal-bagalji koperti minn dikjarazzjoni bil-miktub.6. L-awtoritajiet tad-dwana għandhom jagħmlu l-ħila tagħhom li jirrilaxxjaw, hekk kif tinqasam il-fruntiera, l-akbar proporzjon possibbli tal-bagalji reġistrati, koperti bid-dikjarazzjonijiet bil-miktub, u li mhumiex meħtieġa għall-eżami jew għal kontrolli oħra, sabiex ikunu disponibbli minnufih lill-ferroviji għat-twassil fid-destinazzjoni tagħhom.7. Meta l-bagalji jkunu magħżula mill-awtoritajiet tad-dwana għall-eżami jew għal kontrolli oħra, għandu jkun possibbli li dan l-eżami jew dawn kontrolli jsiru fl-eqreb uffiċċju tad-dwana tal-post tad-destinazzjoni tal-passiġġier. Għal dan l-iskop, uffiċċji tad-dwana kemm jista' jkun għandu jkollhom is-setgħa li jikklerjaw il-bagalji reġistrati.8. Il-bagalji għandhom jinżammu fuq il-fruntiera f'każijiet eċċezzjonali ħafna biss, per eżempju, meta tkun saret offiża jew ikun hemm suspett serju ta' frodi.9. L-awtoritajiet tad-dwana jibqgħu liberi li jadottaw kull miżura ta' kontroll li jqisu meħtieġa sabiex jipprevienu l-abbużi.10. Sabiex jiġi ffaċilitat l-irtirar tal-bagalji mill-passiġġieri, għandha tiġi msaħħa l-kooperazzjoni bejn l-awtoritajiet tad-dwana u l-ferroviji, b'mod partikolari rigward l-iskedar tas-sigħat li matulhom il-bagalji jkunu jistgħu jiġu kklerjati.11. Għandha tingħata konsiderazzjoni sabiex il-ferroviji jintgħamlu responsabbli mill-kontroll ta' l-eżattezza tad-dikjarazzjoni bil-miktub, b'mod partikolari meta jkun mitlub ir-rilaxx tal-bagalji reġistrati waqt li l-uffiċċju tad-dwana jkun magħluq jew fi stazzjon mhux taħt is-servizz tad-dwana.+++++ TIFF ++++++++++ TIFF +++++--------------------------------------------------Riservi li għandhom jiddaħlu mill-Komunità dwar l-Anness F.3 mal-Konvenzjoni Internazzjonali dwar is-simplifikazzjoni u l-armonizzazzjoni tal-proċeduri tad-dwana1. Riserva Ġenerali (rimarka ġenerali)Il-leġislazzjoni Komunitarja ġeneralment tkopri d-dispożizzjonijiet ta' dan l-anness. Madankollu, l-Istati Membri jistgħu, jekk ikun apprprjat, idaħħlu r-riservi tagħhom stess safejn u sakemm il-leġislazzjoni Komunitarja tħallilhom il-possibiltà li jżommu, f'ċerti każijiet, id-dispożizzjonijiet nazzjonali tagħhom,2. L-Istandards 21 u 38"Il-leġislazzjoni Komunitarja tipprovdi l-konċessjoni ta' ħelsien mid-dazji fuq l-importazzjoni ta' l-oġġetti fil-kwistjoni sa valur totali ta' 45 ECU (European Currency Unit) għal kull vjaġġatur li jkun ġej minn Stat li jinsab barra mill-Komunità Ewropea. B'żieda mal-limiti kwantitattivi ddikjarati fl-Istandards 22 u 39, il-leġislazzjoni Komunitarja tipprovdi l-ħelsien mit-taxxa fuq l-importazzjoni rigward il-kwantitajiet massimi tal-kafé u t-te li ġejjin:(a)kafé: | 500 gramma |jew | |estratti u essenzi tal-kafé: | 200 gramma |(b)te: | 100 gramma |jew | |estratti u essenzi tat-te: | 40 gramma" |.3. L-Istandard 44 u l-Prattika Rakkomandata 45"Dawn id-dispożizzjonijiet ma jiġux applikati fil-każijiet kollha, b'mod partikolari meta l-proċedura titwettaq f'uffiċċji tad-dwana li jkunu jinsabu fi Stati Membri differenti. Sabiex jiġu applikati dawn id-dispożizzjonijiet, it-territorju ta' l-Unjoni Ekonomika tal-Benelux għandu jiġi kkunsidrat bħat-territorju ta' Stat Membru wieħed".--------------------------------------------------